ועדת הכנסת, כנסת 25, פרוטוקול מספר 2, 2023-01-09 00:00

אופיר כץ: בוקר טוב, אני מתכבד לפתוח את ישיבת ועדת הכנסת הבוקר, יום שני, ט"ז בטבת, 9 בינואר 2023

אופיר כץ:  לפני שניגש לסעיפים אני רוצה להודיע על חברי הכנסת מטעם הליכוד שימונו לחברים קבועים בוועדת הכנסת, ואני אודיע על כך היום במליאה

אופיר כץ:  החברים זה משה סעדה, חנוך מלביצקי ובועז ביסמוט

זאב אלקין: אז אפשר לספור אותם לקוורום כבר עכשיו?     

אופיר כץ: כן

אופיר כץ:  ואטורי – לא, הוא לא יהיה בוועדת הכנסת

אחמד טיבי: האמת, שאי-אפשר לספור אותם, אבל אני אחליק לך

אופיר כץ: אז זו הייתה הודעה

אופיר כץ:  חשבתי שהיא נקראת הצבעה, אבל זו הייתה הודעה

אופיר כץ:  בסדר גמור

אחמד טיבי: צריך הודעה במליאה

אופיר כץ: אני אודיע על כך היום במליאה

אופיר כץ:  הנושא הראשון בסדר-היום זה בקשת הממשלה להקדמת הדיון בהצעת חוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשפ"ג–2023, לפני הקריאה הראשונה

אופיר כץ:  מי מציג את הבקשה? אהוד לנדאו, ייעוץ וחקיקה, משרד המשפטים, בבקשה

אהוד לנדאו: אנחנו מבקשים לקדם תיקון חקיקה, להאריך את תוקפן של תקנות שעת חירום (יהודה והשומרון – שיפוט בעבירות ועזרה משפטית)

אהוד לנדאו:  זו הוראת שעה, כשבעצם הכנסת מאריכה תקנות שעת חירום מאז 67' פעם בכמה שנים

אהוד לנדאו:  התיקון האחרון היה לפני חמש שנים

אהוד לנדאו:  ואנחנו מבקשים להאריך כרגע את התקנות לחמש שנים נוספות

אהוד לנדאו:  התקנות פוקעות באמצע פברואר, ובשל רצון לייצר יציבות משפטית באזור אנחנו מקדם את תיקון החקיקה הזה, לא להגיע לרגע האחרון עם החוק, ומבקשים לקדם את זה בהקדם

אופיר כץ: לפני שנעבור להצבעה, אנחנו מאפשרים פעם אחרונה, מבחינתי ראשונה ואחרונה, שאתם מבקשים פטור ומבצעים את זה דרך הזום

אופיר כץ:  להבא אם אתם רוצים פטור תגיעו לפה

אחמד טיבי: אי-אפשר לעשות סיפוח דרך זום

יצחק פינדרוס: אחמד, אנחנו מנסים

זאב אלקין: חבר הכנסת טיבי, איך אתה בטוח שאי-אפשר? ניסית?     

יצחק פינדרוס: בדיוק, אנחנו מנסים

אחמד טיבי: הינה, זה קורה מול העיניים

קריאה: אנחנו עושים את זה גם בשטח

זאב אלקין: אפשר רק להעיר?     

אופיר כץ: כן, בבקשה, מי שרוצה להתייחס, רק שיירשם

אחמד טיבי: משפט אחד - - -     

אופיר כץ: תנמק יותר בהרחבה למה אתה בעד, למה משפט אחד?     

אחמד טיבי: האמת היא שאני גאה שאני שייך לסיעה שהייתה נגד אז, וגם עכשיו היא נגד

אחמד טיבי:  כל אלה שנמצאים בצד הזה היו נגד ועכשיו הם בעד

אחמד טיבי:  להיסטוריה

אברהם בצלאל: חוץ ממך

אחמד טיבי: חוץ ממני, חוץ מחד"ש-תע"ל

אופיר כץ: ההבדל הוא שעכשיו אנחנו יכולים להעביר את זה בלי טובות של אף אחד

אחמד טיבי: זה לא נחשב היסטורית

אופיר כץ: זאב אלקין, בבקשה

זאב אלקין: האמת היא שאני גאה להיות בסיעה שהייתה בעד אז ובעד גם עכשיו

אחמד טיבי: ידעתי שתענה - - - אמרתי "הצד הזה"

זאב אלקין: ואנחנו נתמוך באופן חריג בבקשת הפטור של הממשלה, כי באמת האישור הזה הוא דחוף

זאב אלקין:  כמובן, לא לראות בזה תקדים

זאב אלקין:  ונתמוך גם בחוק בהמשך הקידום שלו

זאב אלקין:  אני מאוד מצטער שלא אישרנו אותו

זאב אלקין:  אני רוצה להזכיר שהצענו כבר

זאב אלקין:  מי שחשב שבגלל זה נפלה הממשלה – לא בגלל זה היא נפלה, אבל תקעתם את זה אז

זאב אלקין:  כבר כשהכנסת יצאה לבחירות הצענו לאשר את זה בתהליך של סיום החקיקה

זאב אלקין:  וחבל שלא עשינו, זה כבר היה יכול להיות לא על שולחנה של הכנסת והיה יכול להיות בפועל

זאב אלקין:       אבל אני רוצה רק להזכיר, ואני אומר את זה כאן, למרות שכמובן זה יהיה רלוונטי בדיון עצמו: בזמנו הליכוד נימק, אחד מהתירוצים לסירוב לתמוך בהצעת החוק הזאת היה שכשתגיעו לשלטון אז אתם תעשו את הוראת השעה הזאת יותר ארוכה – לא לחמש שנים אלא לעשר שנים

זאב אלקין:  אז הינה, הגעתם לשלטון, זאת ההזדמנות, כדי לא להטריח את הכנסת כל חמש שנים, לעשות את זה לעשר שנים

זאב אלקין:  ההזדמנות היא בידכם, רק רציתי להזכיר את ההבטחה שהייתה

יצחק פינדרוס: זאב, גם אתה אל תתחייב שזה חד-פעמי וחריג, כי יכול להיות שזה לא יהיה חריג

זאב אלקין: יכול להיות שיהיו עוד חריגים, בסדר

זאב אלקין:  אני אמרתי אין ספור פעמים, הייתה לנו ביקורת על ההתנהלות של האופוזיציה בכנסת הקודמת, שהתנגדה לדברים שהיא האמינה בהם והם היו טובים לציבור, ושאנחנו לא ננהג כך

זאב אלקין:  אמרתי את זה בראיונות מאז הבחירות, והוכחנו את זה בכל מיני הזדמנויות שהיו, ונוכיח את זה בהמשך

זאב אלקין:  יהיו דברים שניאבק בכם בחורמה, ויהיו דברים שנתמוך, כי הם נכונים לעם ישראל ולמדינת ישראל

יצחק פינדרוס: אני מחזק את ידיך בעניין

אופיר כץ: עוד מישהו?      אם כך, נעבור להצבעה

אופיר כץ:  מי בעד מתן הפטור?     

- דדון: רגע, לימור וצביקה לא יכולים להצביע

- דדון:  שמונה בעד

אופיר כץ: מי נגד? אחד

אופיר כץ:  מי נמנע?     

אופיר כץ: אושר

אופיר כץ: אם כך, ההצעה עברה, אושר מתן הפטור

אחמד טיבי: אגב, אנחנו שניים נגד

אופיר כץ: אה, לא ראיתי

אופיר כץ:  מי עוד?     

אחמד טיבי: הוא ח"כ חדש - - -     

אופיר כץ: לא, לא ראיתי אותו

אופיר כץ:  סליחה

אופיר כץ:  שניים נגד

זאב אלקין: אפשר לספור לקוורום גם את אלה שנגד

זאב אלקין:  זו השורה התחתונה

אופיר כץ: אנחנו עוברים לנושא השני לפי סדר-היום

אחמד טיבי: רוויזיה

אופיר כץ: רוויזיה

נועה בירן-דדון: אנחנו נודיע על השעה בהמשך

יצחק פינדרוס: ב-10:14 הרוויזיה?     

אופיר כץ: לא, נסיים גם עם הסעיף הזה, נעשה אותם כבר ביחד

אופיר כץ:       לפני שנעבור לסעיף הבא, אני רוצה להגיד שכולנו הזדעזענו ונחרדנו, ואני חושב שזה פגע בבטן של כל אזרח ישראלי, לראות את החגיגות המתועבות, קבלת פנים שעושים לרוצח כרים יונס

אופיר כץ:  אני באמת לא מצליח להבין איך יש שמחה וקבלת פנים כזאת וריקודים לרוצח, למישהו שרצח חייל, את אברהם ברומברג, רק בגלל שהוא ישראלי, רק בגלל שהוא יהודי, בגלל שהוא לבש מדים

משה סעדה: ואיך חברי כנסת או חבר כנסת אחד השתתף - - -     

לימור סון הר-מלך: רצח באכזריות

אופיר כץ: רצחו אותו באכזריות, וזרקו אותו בצד הדרך

אופיר כץ:  כמה רוע

אופיר כץ:      ולרוע הזו, במקום לגנות את זה, לא רק שלא מוקיעים אותם מהחברה, גם מקבלים אותם בריקודים וממתקים

אופיר כץ:  זה רק מוכיח לנו עם מי יש לנו עסק, לא רק מחוץ לתחום אלא כאן בתוכנו

אופיר כץ:  וזהו, אנחנו צריכים להגיב

אופיר כץ:  ואני שמח שגם בממשלה הגיבו עם אותם גורמים מהרשות הפלסטינית, ששללו להם את ההיתרים כאן

אופיר כץ:  וגם פה בכנסת אנחנו צריכים לעשות צדק, כי כמובן, כמו שאנחנו ראינו, גם אותן משפחות שכולות שפנו אליי, ואני מתאר לעצמי שהן פנו גם לחברים נוספים פה, לראות את זה זה באמת, אחרי כל מה שהם עברו ועוברים, עשרות שנים עם הכאב, עם האובדן, עם הרצח, המשפחות צריכות לראות את החגיגות סביב אותו מחבל מתועב

אופיר כץ:  אז גם אנחנו צריכים להגיב, אנחנו צריכים לעשות משהו בנידון

לימור סון הר-מלך: אופיר, הם יכולים לפגוש אותם

לימור סון הר-מלך:  תחשבו, הם יכולים ללכת לקניון

לימור סון הר-מלך:  כרים יונס גר סמוך למשפחה של החייל שנרצח

לימור סון הר-מלך:  הם יכולים לפגוש אותו

אופיר כץ: נכון

אופיר כץ:  זו עוד מכה ועוד מכה, וזה פשוט לא נגמר

אופיר כץ:  ואותם מחבלים שבעצם מקבלים כספים גם מהרשות הפלסטינית, אז אני חושב, כמו רבים מאזרחי מדינת ישראל, שאין להם מקום להיות אזרחי מדינת ישראל

אופיר כץ:  אנשים שתומכים בטרור, שעושים טרור, לא צריכים לחיות איתנו כאן

אופיר כץ:  הם מקבלים כסף מעזה, שילכו לעזה

אופיר כץ:  שלא יחיו פה במדינת ישראל, אנחנו לא רוצים אותם פה והם לא יהיו פה

יצחק פינדרוס: עזה זה חלק מארץ ישראל

אופיר כץ: והצעת החוק אומרת שמי שעשה מעשה טרור על הרקע הזה, וקיבל כספים מהרשות, אנחנו נוכל באמצעות שר הפנים לגרש אותו מפה, הוא לא יוכל לחיות בשטח מדינת ישראל

אופיר כץ:  ואני חושב שזו אמירה חשובה, גם לנו כחברה, שלאנשים כאלה אין מקום בחברה הישראלית; וגם לאותן משפחות שכולות, שאני אזכיר אותן שוב ושוב, על הסבל שלהן, מה שהן רואות עכשיו, מה שהן צריכות לחוות שוב ושוב, שהכול צף מחדש, ולהראות להן שאנחנו פה בשביל לעשות את הצדק

אופיר כץ:      מאחר שאין חקיקה בכנסת, הייתי צריך לקבל הסכמה גם מחלק מסיעות האופוזיציה

אופיר כץ:  עשינו את זה ביחד, אני וחבר הכנסת שמחה רוטמן, שפנה אליי עם הנושא הזה והעלינו את הנושא הזה

אופיר כץ:  אני חושב שלהרבה ח"כים יש פה את ההצעה הזו על סדר-היום

אופיר כץ:  תודה, שמחה, על היוזמה, והרצון והדחיפה

אופיר כץ:  אני רוצה להודות גם לזאב אלקין מהמחנה הממלכתי

אופיר כץ:  כשפניתי אליו עם העניין הזה, לבקש את הסכמתו, אז הוא לא היסס ונתן את אישורו

זאב אלקין: לנו יש חוק כזה

זאב אלקין:  זה חוק של שרן כבר כנסת שנייה

אופיר כץ: אני רוצה להודות גם לחבר הכנסת עודד פורר מישראל ביתנו, שאותו דבר, אותה מתכונת של שיחה, ברגע שפניתי אליהם הם אמרו: כן, גם להם יש חוק כזה, ונתנו את הסכמתם

אופיר כץ:  שתי סיעות נוספות שפניתי אליהן עדיין לא חזרו עם תשובה, אני מקווה שבמהלך היום הן תחזורנה אלינו עם תשובה חיובית, כי זה באמת דבר הכי נחוץ והכי מתבקש

אופיר כץ:  ובנוסף, אני רוצה להודות גם ליושב-ראש הכנסת אמיר אוחנה – היה צריך גם אותו – ולהודות לו על ההירתמות שלו למהלך

אופיר כץ:  גם הוא כמובן סייע בכל מה שצריך, ויסייע במהלך תהליך חקיקה

אופיר כץ:      מה שאנחנו עושים עכשיו זה נותנים פטור

אופיר כץ:  אז היום אנחנו מתחילים צעד מתבקש, שלא יכולנו לעשות את זה לפני כן

אופיר כץ:  ואנחנו נעשה את זה בהקדם האפשרי בכנסת הזאת

אופיר כץ:  גם הוא וגם בן דודו שאמור להשתחרר בשבוע הבא לא צריכים להיות בשטח מדינת ישראל, וכך אנחנו נעשה

אופיר כץ:  נתחיל עם המציעים שיש להם חוקים

אופיר כץ:  בבקשה, חבר הכנסת רוטמן

שמחה רוטמן: תודה רבה, אדוני היושב-ראש

שמחה רוטמן:  בנושא הזה באמת צריך להגיד תודה לך כמובן, שפניתי אליך

שמחה רוטמן:  אני התרשמתי מאוד, פניתי בשם סיעת הציונות הדתית, הנושא עלה אצלנו גם בישיבת סיעה

שמחה רוטמן:  זו הצעת חוק גם מהכנסת הקודמת, שגם הייתה משותפת לסיעת הציונות הדתית

שמחה רוטמן:  מי שהובילה את זה אז הייתה אורית סטרוק, יושבת-ראש הסיעה שלנו אז

אופיר כץ: יחד עם דיכטר

שמחה רוטמן: יחד עם דיכטר מהליכוד

שמחה רוטמן:  והנושא הזה באמת הובל גם בכנסת הקודמת

שמחה רוטמן:  אז כשפניתי אליך ראיתי, ואני רוצה להודות, על התגייסות מלאה, ישר לפנות, לנסות להגיע להסכמות בנושא הזה עם סיעות האופוזיציה שאפשר להגיע איתן להסכמות על זה

שמחה רוטמן:  ומדובר בהצעת חוק שהיא דחופה וחשובה מאין כמותה

שמחה רוטמן:  אני חושב שאם יש הצעה שלשמה נועד הפטור מחובת הנחה להצעת חוק דחופה וחשובה זו ההצעה וזה הכיוון, גם בגלל שראינו כולנו את אותם ריקודים ומסיבות לשחרורו של אותו רוצח נתעב, מחבל

שמחה רוטמן:  והמחשבה וההתייחסות, וגם מה שהולך להיות בעוד כשבוע כאשר ישתחרר שותפו למעשה, הדברים האלו חייבים לקבל מענה מהיר בחקיקה

שמחה רוטמן:      יש פה דבר ראשון אמירה מוסרית לפני כל דבר

שמחה רוטמן:  אנחנו התרגלנו במשך הרבה מאוד שנים, קצת אולי כמו צפרדע מתבשלת, לאט-לאט בתהליך הדרגתי, שזה לגיטימי שיושבת לידינו רשות, היא מקבלת כספים ממדינת ישראל, תשלומי מיסים וכדומה, מנהלים איתם שיח שוטף על נושאים כאלו ואחרים, נושאים אזרחיים, נושאים ביטחוניים, ובמקביל בספר החוקים של אותה רשות, הרשות הפלסטינית, מופיע תעריפון: רצחת היהודי – תקבל X; רצחת יותר יהודים – תקבל Y

שמחה רוטמן:  אם אתה אזרח ישראלי - - -     

קריאה: תקבל יותר

שמחה רוטמן: אגב, ולכן החוק הזה הוא כל כך משמעותי

שמחה רוטמן:  אם אתה אזרח ישראלי שביצע מעשה טרור אתה תקבל יותר

שמחה רוטמן:  יש להם אינטרס

זאב אלקין: זה בגלל יוקר המחיה בארץ

שמחה רוטמן: ברור

שמחה רוטמן:  אבל זה עוד הממשלה הקודמת

אחמד טיבי: אגב, זה שקר וזה ספין

אחמד טיבי:  אם תציג את זה כאן בוועדה אני אודה לך

אחמד טיבי:  תציג את המסמך הזה כאן בוועדה

אחמד טיבי:  זה שקר

אחמד טיבי:  אין כזה דבר

אחמד טיבי:  אין מחירון, אין כלום

אחמד טיבי:  זה שקר

אחמד טיבי:  תציג, שמחה

שמחה רוטמן: אם אין דבר כזה, אז החוק לא צריך להפריע לך

זאב אלקין: חבר הכנסת טיבי, גובה התמיכה תלוי בכמות השנים שקיבלת בכלא

אחמד טיבי: זה משהו אחר

זאב אלקין: וכמות השנים שקיבלת בכלא תלוי כמה רצחת

אחמד טיבי: אז זה הסבר שלך

אחמד טיבי:  זה לא מה שהוא אמר

שמחה רוטמן: התעריפון משלם יותר לאזרח ישראלי

אופיר כץ: ומה שאלקין אמר זה מקובל?     

זאב אלקין: מה שאני אמרתי זה עובדות, הוא לא יכול לחלוק על זה, אופיר

אופיר כץ: לא, השאלה אם זה מקובל, לתת כסף לרוצחים

אופיר כץ:  מה זה משנה עכשיו מה הקריטריונים?     

שמחה רוטמן: לפי כמה אנשים הם הרגו, ולכן כמה יש אנשים יש עליהם בעונש

שמחה רוטמן:  זה מאוד פשוט

אחמד טיבי: זה לא מה שאמרת בהתחלה

חנוך דב מילביצקי: צריך שיהיה עונש שהם לא יצאו

חנוך דב מילביצקי:  זה בלי קשר

חנוך דב מילביצקי:  אבל עד אז - - -     

שמחה רוטמן: ולכן המציאות הזאת, שהיא פוגעת בצורה אנושה במוסר, ביכולת שלנו לחיות כאן כמדינה מוסרית, כשאנחנו מעבירים את הכספים האלו, שבסופו של דבר אנחנו משלמים גם לרוצחים שלנו

שמחה רוטמן:  ועוד, כמו שאמרתי, התעריף גבוה יותר כאשר מדובר באזרח ישראלי

שמחה רוטמן:  זאת אומרת, הרשות הפלסטינית מנסה לגייס מחבלים מקרב אזרחי מדינת ישראל, כי לאזרחי מדינת ישראל יותר קל לעבור מחסומים, יותר קל להיכנס לקניונים עם תעודת זהות, יותר קל לעשות פיגועים

שמחה רוטמן:  ולכן הם משקיעים יותר כסף ומשלמים יותר כסף כשמדובר באזרח ישראלי

שמחה רוטמן:  המינימום – באמת המינימום, ואמרו פה: שלא ישתחררו לעולם, אפשר לדבר על עוד כל מיני פתרונות – אבל המינימום שאנחנו כמדינה מוסרית ותאבת חיים צריכים לעשות זה להגיד: מי שמקבל משכורת מהרשות הפלסטינית על זה שהוא הרג בנו מוזמן לחיות בעזה, מוזמן לחיות ברמאללה אחרי שהוא משתחרר מהכלא

שמחה רוטמן:  הוא לא יכול להיות אזרח ישראלי ותושב ישראלי, שמקבל כסף מהישות תומכת הטרור על חשבון זה שהוא הרג ורצח בנו, בחיילים שלנו, באזרחים שלנו, בילדים שלנו או במשפחות שלנו

שמחה רוטמן:      ולכן אני מאוד מודה לך, אדוני יושב-ראש הקואליציה, על שהעלית את זה, ועשית הכול כדי שזה יגיע כמה שיותר מהר לשולחן הכנסת; למפלגות האופוזיציה שהתגייסו לדבר הזה – שהתגייסו בלשון עבר, ולאלו שיתגייסו, בעזרת השם, עוד במהלך היום הזה

שמחה רוטמן:  ושנוכל להעלות את זה, וזה בהסכמה רחבה ככל הניתן בבית

שמחה רוטמן:  אם יש חוק שלשמו נועד פטור מחובת הנחה זה החוק, ותודה רבה

אופיר כץ: תודה רבה לחבר הכנסת רוטמן

לימור סון הר-מלך: גם להודות לפורום "בוחרים בחיים", שהם העלו את החוקים האלה

שמחה רוטמן: בוודאי

אופיר כץ: שרן לא פה

אופיר כץ:  לימור סון הר מלך רוצה להתייחס?     

זאב אלקין: אופיר, אני אייצג את שרן

זאב אלקין:  היא ביקשה ממני לייצג אותה

זאב אלקין:  גם לי יש חוק דומה

אופיר כץ: בבקשה

זאב אלקין: תודה רבה

זאב אלקין:  קודם כול אני רוצה להודות לך על היוזמה הברוכה הזאת, לא לחכות להשלמה של חובת ההנחה על שולחן הכנסת, ובמקרה הזה לקדם את החוקים עכשיו

זאב אלקין:  יש לזה גם נסיבות שמצדיקות את הדחיפות, בנוסף לנימוקים לגופו של החוק שהביא כאן חבר כנסת רוטמן, וכמובן גם אני הערתי שיש בחוק הזה בהחלט נחיצות וצורך

זאב אלקין:  הוא גם דחוף, כי יש כרגע כמה אירועים שהם למעשה מזמנים את היכולת להפעיל אותו

זאב אלקין:  ולכן אני מקווה שלאחר מתן פטור מחובת הנחה הכנסת באמת תשלים את הליך החקיקה מהר

זאב אלקין:  מבחינתנו כאמור הצעת החוק הזאת הוגשה על ידי חברת הכנסת שרן השכל עוד בכנסת הקודמת וגם בכנסת הזאת, היא גם הגישה בקשה רשמית לוועדת הכנסת עם בקשה לפטור מחובת הנחה, לאור האירועים של השחרור, וגם החשיבות של החוק

זאב אלקין:  עוד נדבר על החשיבות של החוק לגופו של החוק בתהליך החקיקה, אבל כאן כרגע אנחנו מתייחסים לדחיפות, ואני חושב שהדחיפות ברורה מעל כל ספק     ולכן באמת לא היססנו בתמיכה שלנו מול היוזמה הזאת לפטור מחובת הנחה

זאב אלקין:  ואנחנו מאוד נשמח אם גם המשך קידום החקיקה – הוא בידיך, אתה יושב-ראש הקואליציה – הוא יהיה הכי מהיר שאפשר, כדי שהחוק ייתן מענה לסיטואציה הזאת

זאב אלקין:  אני שמעתי קולות שאמרו: אבל אולי אנשים לא רוצים, סך הכול משלמים להם את הכסף הזה באופן אוטומטי

זאב אלקין:  החוק נותן גם לזה פתרון

זאב אלקין:  מי שרוצה לא לקחת את הכסף או להחזיר אותו, האזרחות שלו יכולה לחזור

זאב אלקין:       ולכן מבחינה זאת בהחלט אני חושב שהוא חוק מאוזן, נכון, ראוי

זאב אלקין:  אנחנו תומכים בו

זאב אלקין:  ונשמח מאוד לאישור של פטור מחובת הנחה היום

זאב אלקין:  אני גם מבקש, היות שאני, כמו חבר הכנסת פורר, שנינו הפכנו לחברי כנסת ויכולנו להגיש חוקים רק החל משבוע שעבר, קודם לא יכולנו להצטרף ליוזמה הזאת, למרות שהבטחתי לפורום של ההורים השכולים, שבשנייה שאני אחזור להיות חבר כנסת אני אגיש את הצעת החוק

זאב אלקין:  אז אני מבקש להוסיף לרשימת הפטורים, כמו במקרה של חבר הכנסת פורר, גם את הצעת חוק שלי, שאמורה לקבל פ' היום, לפי מה שאמרו לי מהלשכה המשפטית

אופיר כץ: בקשתך התקבלה

זאב אלקין: תודה

אופיר כץ: לימור סון הר מלך, בבקשה, גברתי

לימור סון הר-מלך: אני רק רוצה לומר, אין לי כל כך מה להוסיף, שזה חוק שהוא מחויב המציאות

לימור סון הר-מלך:  זה אבסורד שהמציאות הזאת בכלל יכולה להתקיים ולהתרחש פה

לימור סון הר-מלך:  זה חוק שהוא עשיית צדק

לימור סון הר-מלך:  מעבר לעשיית הצדק עם המשפחות, מעבר לדרישה הכי מוסרית והכי בסיסית, שהמשפחות שנפגעו לא יצטרכו להיפגע בפעם נוספת, אני חושבת שיש פה עשיית צדק לאומי עם כל עם ישראל

לימור סון הר-מלך:  אני כל כך שמחה שהדרישה הזאת, למרות שאנחנו יודעים שמי שעומד מאחורי זה פורום "בוחרים בחיים", שהביאו את הדברים של אותם הורים שכולים שמבקשים לתקן את העוול הזה

לימור סון הר-מלך:       אני אגיד רק משהו קטן שמפריע לי

לימור סון הר-מלך:  אני מבינה שאי-אפשר אחרת, אבל שיש פה איזושהי התניה לשלילת אזרחות, שרק מי שקיבל כספים, מי שהוכר ותוגמל על מעשה הטרור – שלא רק הוא, אני חושבת שמצד האמת כל מחבל שרצח, לא משנה, יהודי על רקע זה שהוא יהודי, צריך לשלול את האזרחות שלו

לימור סון הר-מלך:  אני חושבת שהעונש הראוי לאדם כזה הוא מוות

לימור סון הר-מלך:  דינו מוות

לימור סון הר-מלך:  אבל בימים יותר מתוקנים כנראה זה יקרה, אנחנו עוד רק בשלבים ובדרך לשם

לימור סון הר-מלך:  אבל אני מאוד שמחה ומברכת על זה שאנחנו פה

לימור סון הר-מלך:  אני רק אומרת: לא צריכה להיות פה התניה

אופיר כץ: אבל את גם הגשת את אותו החוק, לא? עם ההתניה

לימור סון הר-מלך: לא דיברנו על שלילת אזרחות אלא דיברנו על זה שלא יכול להיווצר מפגש בין מי שרצח לבין המשפחות

לימור סון הר-מלך:  זה מבוסס על החוק של פוגעים מיניים, שבעצם אומר: אנחנו יוצרים הרחקה בין המשפחות, כדי לפחות להקל במעט על הסבל של המשפחות, שהן לא יצטרכו לפגוש את מי שרצח את הבן שלהן או את הילד שלהן או את הילדה שלהן בקניון, כי זו אפשרות ריאלית לגמרי

אופיר כץ: תודה

אופיר כץ:  חבר הכנסת טיבי

שרון ניר: רגע, גם אני רוצה

אופיר כץ: רגע, הם המציעים, במקום עודד פורר

אופיר כץ:  כן, בבקשה

אופיר כץ:  ואחרי זה חבר הכנסת טיבי, ואחרי זה נעשה סבב כל חברי הכנסת הלא-מגישים

אופיר כץ:  בבקשה

שרון ניר: אני אגיד כמה דברים

שרון ניר:  קודם כול, אשר למפלגת ישראל ביתנו, נלחמה, נלחמת, תילחם בחורמה בטרור ובטרוריסטים

שרון ניר:  ככל שמדובר במחבלים, מרצחים, יש להעניש אותם בחומרה בכל הכלים שיש לרשותנו

שרון ניר:  לא ייתכן שבבית ספרנו – הרצחת וגם ירשת? אני מקבלת את מה שאמר פה באמירה ערכית חשובה מאוד, שיש לתת לה קדימות

שרון ניר:  ולכן אנחנו כמובן, עודד פורר וחברים

שרון ניר:  אני רק מבקשת לראות, חבר הכנסת אופיר, שזה מופיע על סדר-היום, ההצעה של עודד פורר

אופיר כץ: עודד רשום

שרון ניר: אוקיי

אופיר כץ: תודה

אופיר כץ:  חבר הכנסת טיבי, בבקשה

אחמד טיבי: תודה רבה

אחמד טיבי:  אקדים ואומר, שכמובן אנחנו מתנגדים להצעת החוק ומתנגדים לבקשה לפטור

אחמד טיבי:  נושא האזרחות ושלילת אזרחות, שמובא תדיר לכנסת ולכאן, הוא בקשה סלקטיבית על רקע לאומי, כלומר מבקשים שלילת אזרחות רק מערבים

אחמד טיבי:  יכול להיות ששכחתם, מציעי החוק, אני רוצה לעזור לכם - - -     

זאב אלקין: למה, חבר הכנסת טיבי? אם יהודי, חס וחלילה, יבצע פעולת טרור ויקבל משכורת מהרשות הפלסטינית, לפי זה גם האזרחות שלו תישלל

אחמד טיבי: דקה

אחמד טיבי:  אתה חכם

אחמד טיבי:  אבל יש רוצחים יהודים שמקבלים בעקיפין כסף מממשלת ישראל דרך ארגונים משפטיים

אחמד טיבי:  אחד, יכול להיות שטעיתם

אחמד טיבי:  אז לחילופי חילופין בטח אתם רוצים לומר, שרצח הוא יותר חמור מקבלת תשלום

אחמד טיבי:  רצח הוא יותר חמור מקבלת תשלום

אחמד טיבי:  ולכן אני אציע לכם, למרות שאני מתנגד לחוק, שתוסיפו למשל לשלול את האזרחות מרוצח ראש ממשלה

אחמד טיבי:  למשל

אחמד טיבי:  מה דעתכם? מישהו בכנסת, מאז שראש הממשלה רבין נרצח, העלה בדעתו, העלה הצעה, לשלול אזרחות של הרוצח היהודי? אף אחד מכם לא העלה

אחמד טיבי:  למה? כי הוא יהודי, והאזרחות היא אזרחות תמידית, גם אם אתה רוצח סדרתי

אחמד טיבי:  גם אם אתה אונס אישה, מבתר את גופתה, יורה בה אחרי שאתה מבתר את גופתה, אף אחד לא יעלה על דעתו שיבקש לשלול את אזרחותך, כי אתה יהודי

אחמד טיבי:  מותר שאתה תעשה את הפשע הנורא ביותר כשאתה יהודי, ואז אף אחד לא נוגע באזרחות שלך

אחמד טיבי:       כאשר מדובר באזרח ערבי, תמיד יש הצעות כאלה פופוליסטיות

אחמד טיבי:  הן מסוכנות, אבל הן פופוליסטיות

אחמד טיבי:  למשל אפשר להוסיף גם רוצח שבעה אנשים שביצע טבח בראשון לציון לפני מספר שנים

אחמד טיבי:  עמי פופר למשל

אחמד טיבי:  מישהו העלה בדעתו כאן – טבח, שבעה אנשים, פועלים פלסטיניים – העליתם בדעתכם לשלול את אזרחותו? לא לשלול, לדון בשלילת אזרחות? אף אחד מכם

אחמד טיבי:  ולכן נושא האזרחות משמש תמיד כאיום מתמיד על האזרח הערבי

אחמד טיבי:  והנושא הזה של תשלום הוא עלה תאנה של בקשות פופוליסטיות

זאב אלקין: הוא לא עלה תאנה, חבר הכנסת טיבי, הוא מייצר זיקה לרשות אחרת

אחמד טיבי: אגב, כדי להיות הגון, הוא לא עלה רק בממשלה הזאת, שלילת אזרחות עלתה גם בממשלות קודמות

אחמד טיבי:  תמיד מבקשים לשלול אזרחות של אזרחים ערבים, אבל לעולם פושע יהודי, אנס יהודי, רוצח סדרתי יהודי, לא מבקשים - - -     

בועז ביסמוט: אבל פה מדובר על טרור ועל בגידה במדינה

בועז ביסמוט:  זה שונה, חבר הכנסת טיבי

אחמד טיבי: הטבח בראשון לציון לא היה טרור?     

בועז ביסמוט: פה מדובר בספציפיקציה של טרור - - -     

אחמד טיבי: בועז, הרוצח שטבח בשבעה פועלים - - -     

בועז ביסמוט: מדינה שמגינה על עצמה - - -     

זאב אלקין: שום ישות מדינית אחרת לא שילמה - - -     

בועז ביסמוט: אתה מבלבל בין דברים

אחמד טיבי: הרוצח שטבח בשבעה פועלים פלסטיניים – היה טרור או לא היה טרור?     

בועז ביסמוט: אתה מבלבל בין נושאים

אחמד טיבי: הרוצח שטבח בשבעה פועלים - - -     

בועז ביסמוט: בוא אני אתן לך תשובה, חבר הכנסת טיבי

אחמד טיבי: תמיד יש לכם ניסיון להתחכם

בועז ביסמוט: לא, ממש לא

אחמד טיבי: ניסיון להתחכם – ישות, ישות

לימור סון הר-מלך: אתה לא מתחכם בכלל

אחמד טיבי: אני חושב שרצח ראש ממשלה זה יותר מסוכן

בועז ביסמוט: אתה מתחכם עכשיו

בועז ביסמוט:  מדברים על טרור ומלחמה בבוגדים

לימור סון הר-מלך: הפוסל במומו פוסל

זאב אלקין: חבר הכנסת טיבי, אתה יכול לייתר את החקיקה הזאת

זאב אלקין:  מאוד פשוט

זאב אלקין:  תשכנע את הרשות הפלסטינית לא לשלם למחבלים - - -     

בועז ביסמוט: זה לא מדויק, מה שאתה עושה

אחמד טיבי: האמת היא שאני יודע שהבקשה להוסיף את רצח ראש הממשלה מביכה את כולכם

זאב אלקין: למה מביכה? אם הרשות הפלסטינית תשלם לו משכורת על זה – כן - - -     

בועז ביסמוט: אבל זה לא קשור, אחד לא קשור לשני

אחמד טיבי: עמי פופר התייחד עם אשתו, הביא ילדים לעולם, יצא 20,000 פעם לטיולים, באחד מהם הוא עשה תאונת דרכים, להבדיל מאסירים ערבים

יצחק פינדרוס: - - - שהייתה לו מסיבת קבלת פנים?     

אחמד טיבי: נדמה לי שבמה שקרוי "המחתרת היהודים" לקחו אותם לטבול את ידיהם בחוף הים

אחמד טיבי:  זה יותר ממסיבה

אחמד טיבי:  לקחתם אותם ברכבים ממשלתיים לים

אחמד טיבי:  המחתרת, הטרוריסטים היהודים

בועז ביסמוט: תקשיב ותגיב, רק מילה אחת, הראיה של איפה ואיפה: היחס שלי אליך ואל כסיף הוא אותו יחס, והוא יהודי

בועז ביסמוט:  תבין, פה העניין הוא טרור ואיך אתה - - -     

חנוך דב מילביצקי: כסיף הרבה יותר גרוע ממנו     

בועז ביסמוט: אתה יודע מה? אני מצטרף אליך

בועז ביסמוט:  ולכן כסיף ואתה בשבילי זה אותו דבר, וכסיף יהודי

אחמד טיבי: כסיף הוא חבר כנסת מכובד בסיעה שלנו

בועז ביסמוט: אבל היחס שלי אליו אידאולוגית הוא בדיוק כמו היחס - - -     

אחמד טיבי: יש הבדל בין ח"כים פשיסטים לח"כים שמתנגדים לפשיזם

אחמד טיבי:  זה ברור

אופיר כץ: חבר הכנסת טיבי, סיימת?     

אחמד טיבי: אני סיימתי

אחמד טיבי:  אם תרצו להציע משהו נגד רוצח ראש הממשלה היהודי, בבקשה

זאב אלקין: החוק הזה חל גם עליו, אם הרשות הפלסטינית תשלם לו משכורת

אחמד טיבי: תפסיק להתחכם, אלקין

אחמד טיבי:  אתה קצת יותר אינטליגנטי - - -     

זאב אלקין: אז אני לא אהיה "אלקין"

אחמד טיבי: רצח יותר גרוע מתשלום

אחמד טיבי:  רצח ראש ממשלה יותר גרוע מתשלום

לימור סון הר-מלך: זה לא יאומן איך אתה לא מתבייש לומר את הדברים האלה בלי לגמגם

לימור סון הר-מלך:  זה פשוט לא יאומן

יצחק פינדרוס: כשתהיה מסיבת קבלת פנים ליגאל עמיר - - -     

משה סעדה: ההבדל שהוא מקבל כסף - - -     

אופיר כץ: חברים, כל אחד יקבל את זכות הדיבור

אופיר כץ:  אני רק רוצה לתקן אותך בדבר אחד, אמרת שאנחנו כל הזמן מאיימים בשלילת האזרחות

אופיר כץ:  אז היום זה היום שאנחנו מפסיקים לאיים ומתחילים לממש את שלילת האזרחות

אחמד טיבי: ערבים אמרתי, לא יהודים

אחמד טיבי:  נראה אותך מציג משהו על רוצח ראש ממשלה

אחמד טיבי:  בוא נראה

אופיר כץ: בבקשה, חבר הכנסת חנוך

לימור סון הר-מלך: מה הקשר?     

אחמד טיבי: "מה הקשר", אומרים לי

אחמד טיבי: מה הקשר? אתה אפילו לא מתבלבל ואומר את השטויות האלה

אחמד טיבי: ליהודים מותר לרצוח

לימור סון הר-מלך: הרי כולנו יודעים איפה זה עומד באמת

אחמד טיבי: זה בדיוק מה שרציתי לשמוע, תודה רבה

אחמד טיבי:  אין קשר

משה סעדה: הקשר הוא משפטי, שהישות תומכת טרור

חנוך דב מילביצקי: זה לא קשור

חנוך דב מילביצקי:  זה בסדר, החוק הזה הוא בטח מבורך בעיניי

חנוך דב מילביצקי:  אני מסכים עם לימור, הנושא של תשלום, אני מבין אותו, אבל בעיניי אפשר גם בלעדיו

חנוך דב מילביצקי:  אני גם הגשתי הצעת חוק, שמעניקה סמכות לשר הפנים, במקרים שהוא יחשוב לנכון לשלול אזרחות של משפחה שממנה יצא מחבל ישראלי לבצע פיגוע טרור

חנוך דב מילביצקי:  מי שיוצא לבצע פיגוע טרור במדינת ישראל צריך לדעת שני דברים: א' הוא לא חוזר חי

חנוך דב מילביצקי:  זו לדעתי צריכה להיות הנחיה לכוחות הביטחון

חנוך דב מילביצקי:  ב' עונש מוות

חנוך דב מילביצקי:  האיש הזה לא טוב שיצא חי

חנוך דב מילביצקי:  ודבר שני, הוא צריך לדעת שהוא גוזר כליה על משפחתו

חנוך דב מילביצקי:  כשנאבקים בטרור, צריך להיעזר באמצעים גסים, אמצעים שאולי פוגעים בזכויות כאלו או אחרות, אבל מה לעשות, אנחנו מתגוננים מול טרור רצחני

חנוך דב מילביצקי:  ואני לא מרגיש שום צורך להצדיק את עצמי על זה שאני במדינת היהודים מעדיף יהודים

חנוך דב מילביצקי:  כן, אחמד טיבי, זו מדינת - - -      

אחמד טיבי: מעדיף רוצחים יהודים

חנוך דב מילביצקי: אני מעדיף רוצחים יהודים על רוצחים ערבים

אחמד טיבי: תודה רבה, קיבלתי את מה שאני רוצה

חנוך דב מילביצקי: וככלל במדינת היהודים, אני מעדיף יהודים על פני ערבים לא נאמנים לפה

אחמד טיבי: זה המשפט של הקדנציה בשלב זה

אחמד טיבי:  עד לרגע זה

חנוך דב מילביצקי: מצוין

חנוך דב מילביצקי:  אין לי שום בעיה עם המשפט הזה

חנוך דב מילביצקי:  זו מדינת היהודים

לימור סון הר-מלך: בסדר, אתה מעדיף מחבלים ורוצחים ערבים

לימור סון הר-מלך:  אתה מעדיף רוצחים ערבים לכתחילה

אחמד טיבי: אני מתנגד לרצח באשר הוא

חנוך דב מילביצקי: זו מדינת היהודים

חנוך דב מילביצקי:  אנחנו רואים איך אתה מתנגד לרצח

חנוך דב מילביצקי:  אתה מהלל רוצחים, אתה לא מתנגד לרצח

לימור סון הר-מלך: אתה משבח אותם

אחמד טיבי: באשר הוא

חנוך דב מילביצקי: אתה מהלל רוצחים

חנוך דב מילביצקי:  רק ביום שישי האחרון אתה הוצאת הודעת ברכה לרוצח הזה שמשתחרר

חנוך דב מילביצקי:  רק ביום שישי האחרון

לימור סון הר-מלך: אפילו את כרים יונס אתה - - - בושה וחרפה

לימור סון הר-מלך:  זה מראה בדיוק מה אתה

חנוך דב מילביצקי: אז לכן אנחנו לא צריכים להסס ולא צריכים כלום, אנחנו צריכים להמשיך בתהליך הזה של שלילת אזרחות, של פגיעה בטרוריסטים, בסביבה שלהם ובמשפחות שלהם

חנוך דב מילביצקי:  ככה נלחמים בטרור

חנוך דב מילביצקי:  תודה רבה

אופיר כץ: תודה

אופיר כץ:  חבר הכנסת סעדה, בבקשה

אופיר כץ:  אחריו – חבר הכנסת ביסמוט

אחמד טיבי: אסור לשקר בוועדה

משה סעדה: קודם כול אני מברך על החוק הזה

משה סעדה:  אני מצטרף לכולם, זה חוק שהוא הכרחי, ואתה שואל את עצמך איך זה לא קרה קודם

משה סעדה:  אבל כדי שלא נמשיך לשאול את זה גם על דברים אחרים אני רוצה להתייחס לשאלה

משה סעדה:  ראינו את המסיבות ואת ההילולות, ואנחנו כבר יודעים שיש המשך לאירוע הזה עוד שבועיים

משה סעדה:  ואני שואל: איך המחוקק עד היום לא נתן דעתו לאסור על המסיבות האלה, ברמה שכל מי שמשתתף הוא חלק מהתמיכה?      

זאב אלקין: חבר הכנסת סעדה, השר בן גביר נתן הוראה שלא יהיו מסיבות

זאב אלקין:  היו מסיבות?     

משה סעדה: לא, מבחינה חוקית

משה סעדה:  לצערי, היו והיו

משה סעדה:  ואני גם יודע שעוד יהיו

זאב אלקין: אבל הוא נתן הנחיה שלו

משה סעדה: אלקין, החוק הפלילי כבר מזמן הביע דעתו - - -     

קריאות: - - -     

זאב אלקין: אחרי החוק שעבר, ועדיין יש מסיבות?     

אופיר כץ: חבר הכנסת אלקין, תן לו בבקשה לסיים

משה סעדה: החוק הפלילי מזמן הכיר בזה שהעבירה מתבצעת לא רק על ידי מי שעושה אותה אלא על ידי כל הסביבה התומכת, שמאמצת ברוחה את המעשה, אפילו לפעמים משלהבת

משה סעדה:  ופה יש לנו סיטואציה, שאוכלוסייה לא קטנה הולכת לתמוך בבן אדם שרצח חייל, ואין שום התייחסות בחוק למעשה הזה

משה סעדה:  וניחא אם זו הייתה רק אוכלוסייה, אני יודע שזה גם אנשים מההנהגה ערבית שהגיעו

משה סעדה:  ויש פה בן אדם שיושב איתנו, ואני שואל את עצמי: איך יכול להיות שבכנסת ישראל יושב אדם - - -     

אחמד טיבי: אתה עכשיו אמרת שהייתי שם

אחמד טיבי:  עכשיו שיקרת

אחמד טיבי:  עכשיו שיקרת

אחמד טיבי:  כשאני אלך אתה תדע

זאב אלקין: חבר הכנסת טיבי, אתה יכול להגיד: עוד לא הייתי שם

משה סעדה: בסרטון מהלל את אותו רוצח

משה סעדה:  וכמו שאני אומר, שהחוק הפלילי חייב לתת את דעתו בענישה מחמירה למי שתומך בטרור ולסביבה שמסביב, גם חברי כנסת שקוראים לרוצח מנהיג, לא ראויים שישבו פה בכנסת

משה סעדה:  אופיר, חשוב שתשמע את הדברים, כדי שנקדם יחד חקיקה

משה סעדה:  אני לא חושב שאנחנו יכולים לגנות רצח, ומצד שני לאפשר לאנשים לחגוג את הרצח, גם אנשים מהפרלמנט הישראלי

משה סעדה:  לכן אני חושב שזה דבר שחוצה את המפלגות, למעט עופר כסיף, אחמד טיבי ועוד מיעוט שבמיעוט

משה סעדה:  צריכים להתאחד כולנו לחוקק בדין הפלילי גם איסור להשתתף באותן סעודות של אותו רשע, וגם שמי שמהלל רוצח לא יכול להיות חבר כנסת בפרלמנט הישראלי

אופיר כץ: תודה רבה, חבר הכנסת סעדה

אופיר כץ:  חבר הכנסת ביסמוט, בבקשה

בועז ביסמוט: תודה רבה, כבוד היושב-ראש, אני באמת מברך אותך על הצעת החוק

בועז ביסמוט:  וגם אני חייב להודות ולברך פה את חבריי לאופוזיציה

בועז ביסמוט:  אני מסתכל למשל על חבר הכנסת אלקין ואני אומר: זה מאוד מעודד

בועז ביסמוט:  חבל דווקא שלעיתים אנחנו פתאום מוצאים את המכנה המשותף דווקא ברגעים כאלה מול אירועים מזעזעים או הדברים שאנחנו פשוט חיים איתם או המציאות שלנו

בועז ביסמוט:  הייתי אומר יותר מזה, שהקשבתי לך, חבר הכנסת טיבי, וצר לי להגיד את הקביעה הזו ב-2023, שעדיין, לצערי, ואולי אחת הסיבות אתה בין היתר מייצג פה עם שעדיין ב-2023 מחפש את עצמו, כי זכות הקיום היחידה של הפלסטינים במשך 100 שנה הייתה שלילת קיומנו

בועז ביסמוט:  אבל זה עוד מילא

בועז ביסמוט:  אבל כאשר גם יש לך תעריף דמים, שבו אתה למעשה - - -     

אחמד טיבי: אתה מכיר בעם הפלסטיני? תן לי שר אחד שמכיר בעם הפלסטיני

אחמד טיבי:  שר בממשלת ישראל

אחמד טיבי:  אין

אחמד טיבי:  ואתה מטיף מוסר

זאב אלקין: חבר הכנסת טיבי, הוא התאפק כשאתה דיברת

זאב אלקין: חבר הכנסת טיבי, אני אפתור לך את הבעיה – ראש הממשלה

זאב אלקין:  מכיר אפילו בצורך במדינה פלסטינית

זאב אלקין:  למה אתה משמיץ את ממשלת ישראל?     

בועז ביסמוט: יש להניח שהקואליציה הזו לא תעודד הקמתה של מדינה פלסטינית, והממשלה הזו גאה בזה

חנוך דב מילביצקי: לא תהיה מדינה פלסטינית, בועז

בועז ביסמוט: זה הרי ברור

בועז ביסמוט:  זה אל"ף בי"ת

אחמד טיבי: אתה אומרים שנתניהו שיקר? נתניהו שיקר?     

חנוך דב מילביצקי: התפכח

אחמד טיבי: נתניהו שיקר? צריך להוסיף מכונת פוליגרף לכל ראש ממשלה מהליכוד?     

בועז ביסמוט: כבוד היושב-ראש, אני רוצה לסיים דבריי

אופיר כץ: כן

אופיר כץ:  בבקשה

אופיר כץ:  סליחה

בועז ביסמוט: בינתיים מי שמשקר זה מי שאומר שאין תעריף דמים

בועז ביסמוט:  אני הסתכלתי פה, ולא צריך לחפש הרבה, ואני פה מסתכל על דבר שהוא באמת הזוי

בועז ביסמוט:  אגב, מבחינתנו, כל מי שיושב כאן בבית ולא פועל נגד זה, הוא פוגע בערכיות, במוסר, במה שאתם רק רוצים, וגם באזרחי המדינה שלנו

בועז ביסמוט:  ולכן יש לפעול, ולכן אני מברך על היוזמה שלך, כבוד היושב-ראש

בועז ביסמוט:       אני רואה פה, וזה פשוט נראה מחריד, שאנחנו כמדינת ישראל התרגלנו – מדינות ישראל לדורותיהן בדורות האחרונים – התרגלנו לדבר שהוא לא מקבל על הדעת

בועז ביסמוט:  ותק אסיר בשנים, עד 3 שנים, שכר חודשי בשקלים – 1,400 שקל; 5-3 שנים – 2,000 שקל; 10-5 שנים – 4,000 שקל

בועז ביסמוט:  ואני ממשיך: מעל 30 שנה – 12,000 שקלים

בועז ביסמוט:  יותר מזה, הרשות הפלסטינית גם תומכת באופן חודשי ב-5,000 שקל נוספים, ואנחנו מעבירים להם כספים לתעריף דמים

בועז ביסמוט:  הרי זה הזוי

בועז ביסמוט:  ואם תחשוב על זה, חבר הכנסת טיבי, אתה בעצמך, רופא במקצוע שלך, תגיד אם זה עושה שכל, אם זה לא דבר שהוא חסר כל היגיון

אחמד טיבי: אתה יודע מה אמר אלוף במילואים לפני שבועיים על התשלומים האלה? אלוף שכולכם מקשיבים לו

אחמד טיבי:  הוא אמר: אלה תשלומים סוציאליים, לא תמיכה בטרור

אחמד טיבי:  אלוף

בועז ביסמוט: אם אתה ישראלי, ואתה מבצע פיגוע טרור, אתה מקבל תוספת של 500 שקלים

בועז ביסמוט:  התשלומים האלה פורסמו ב-2018

זאב אלקין: אני עוד לא ראיתי תשלומים סוציאליים שהגודל שלהם תלוי בכמות השנים שאתה יושב בכלא

זאב אלקין:  המצאה ייחודית של הרשות הפלסטינית

בועז ביסמוט: אז זה חסר כל היגיון

בועז ביסמוט:  התעריף הזה קיים

אחמד טיבי: - - - המצאות

בועז ביסמוט: ותודה לאל שבאמת הכנסת הזו מתכוונת לשים לדברים האלה סוף

בועז ביסמוט:  וכן, אתה יודע, הרשות הפלסטינית, עם כל הכבוד, אם להם תעריף דמים, לנו יש תעריף מוסרי ונשים לזה סוף, נקודה

בועז ביסמוט:  תודה רבה

אופיר כץ: תודה רבה

אופיר כץ:  חבר הכנסת פינדרוס, בבקשה

אופיר כץ:  ברוך שובך

אחמד טיבי: כובשים מדברים על מוסר

בועז ביסמוט: משחררים מדברים על מוסר

משה סעדה: במדינה מתוקנת לא היית כאן

לימור סון הר-מלך: זו נחלת אבותינו

אחמד טיבי: יש ראי באייפון למי שרוצה

יצחק פינדרוס: אני רוצה להתייחס בכוונה לשתי דוגמאות מאוד מעניינות שאתה הבאת

יצחק פינדרוס:  אני מתאר לעצמי מה היה קורה כאן בכנסת אם יגאל עמיר – אמרת: רוצח ראש ממשלה – היה משתחרר אחרי 40 שנה, הייתה מסיבה ענקית, והיו משתתפים בה שניים-שלושה שרים או חברי כנסת, היו משתתפים בקבלת פנים, ואומרים: זה הכול הומניטרי

משה סעדה: או מוציאים סרטון

יצחק פינדרוס: יתירה מזו, הזכרת את מה שהיה בראשון לציון

יצחק פינדרוס:  אני מתאר לעצמי, אם אותו אחד מראשון לציון לא היה מתחרט על מעשיו, היה גאה במעשיו, ומדינת ישראל הייתה משלמת לו – איך קראת לזה? – תשלומים סוציאליים עבור הישיבה בכלא

אחמד טיבי: הוא מקבל

אחמד טיבי:  ביטוח לאומי הוא מקבל

יצחק פינדרוס: הוא מקבל כמו כל אזרח, לא עבור ישיבתו בכלא

יצחק פינדרוס:  הוא מקבל ביטוח לאומי כמו כל אזרח

אחמד טיבי: לא ביקשתם לשלול ממנו

יצחק פינדרוס: אני גם לא ביקשתי לשלול

יצחק פינדרוס:  הוא לא מקבל מענק על זה

יצחק פינדרוס:  יתרה מזו, אני מזכיר לך, היה שר פה, רצו לשלול ממנו את ההתמודדות בכנסת, אולי יש לו תמונה בסלון

אחמד טיבי: פינדרוס, קיבלתי תשובה שרוצח יהודי עדיף על רוצח ערבי

אחמד טיבי:  קיבלתי פה תשובה

חנוך דב מילביצקי: זו מדינת היהודים

חנוך דב מילביצקי:  לא הבנת? זו מדינת היהודים

אחמד טיבי: גם אנס יהודי עדיף על פני ערבי

חנוך דב מילביצקי: זו מדינת היהודים

אחמד טיבי: זה המשפט החשוב ביותר שנאמר בכנסת

חנוך דב מילביצקי: - - - ערבים שרוצים להיות פה אזרחים שומרי חוק מקובלים

אחמד טיבי: זה מה שנאמר

אחמד טיבי:  במדינה יהודית רוצח יהודי עדיף על רוצח ערבי

אחמד טיבי:  זה אתה אומר עכשיו

לימור סון הר-מלך: כי זו מדינת היהודים

משה סעדה: אתה תומך טרור ואתה לא צריך להיות בפרלמנט שלנו

לימור סון הר-מלך: זו מדינת היהודים

חנוך דב מילביצקי: אנחנו נעדיף יהודים על טרוריסטים תמיד

אחמד טיבי: יש ראי באייפון

אחמד טיבי:  Mirror

חנוך דב מילביצקי: נעדיף יהודים על טרוריסטים תמיד

חנוך דב מילביצקי:  וגמרנו להתנצל על זה

חנוך דב מילביצקי:  גמרנו להתנצל על זה

אחמד טיבי: תגיד את זה עוד כמה פעמים

חנוך דב מילביצקי: גמרנו להתנצל על זה

חנוך דב מילביצקי:  עכשיו שמעת?     

אחמד טיבי: תוכל להגיד את זה באנגלית?     

חנוך דב מילביצקי: Yes

חנוך דב מילביצקי:  We are through apologizing for it

יצחק פינדרוס: אתה מתעלם, אחמד, מזה שהיה פה דיון – אתה מדבר על המוסר היהודי? – היה פה דיון בוועדת הבחירות על מישהו שהתמודד - - -     

אחמד טיבי: תגיד: Jewish murderer is better and superior than Arab murderer

חנוך דב מילביצקי: An Arab terrorist, yes

אחמד טיבי: Jewish murderer is better and superior - - -     

חנוך דב מילביצקי: There is no Jewish terrorist

אחמד טיבי: אה, No?     

חנוך דב מילביצקי: No

חנוך דב מילביצקי:  What can we do? So far there were no Jewish terrorist

אחמד טיבי: זה גם משפט שתגיד

אחמד טיבי:  תגיד באנגלית: There are no Jewish terrorist

אחמד טיבי:  תגיד

אופיר כץ: אתם לא מכבדים את חבר הכנסת פינדרוס

אופיר כץ:  בבקשה

בועז ביסמוט: המנדט הבריטי הסתיים, חבר'ה, לחזור לעברית

אחמד טיבי: אתם עושים לי את העבודה הבוקר

חנוך דב מילביצקי: אבל תלמד אותי איך אומרים בערבית

יצחק פינדרוס: אחמד, אתה מתעלם מזה, שהלכו לבדוק לאיתמר בן גביר, האם יש לו בבית בסלון תמונה? לא אם הוא הלך לחגיגה, לא מה הוא עשה, האם יש לו תמונה בסלון? בשביל להתמודד לכנסת היה צריך להוריד תמונה, ופה חברי כנסת יכולים ללכת, לעודד רוצחים, ואתה מדבר על מוסר כפול?     

חנוך דב מילביצקי: הם עומדים מעל בימת הכנסת ואומרים שזה לא טרור

יצחק פינדרוס: טול קורה מבין עיניך

יצחק פינדרוס:  זה ממש רחוק רחוק רחוק מאוד

יצחק פינדרוס:  תודה

אופיר כץ: תודה

אופיר כץ:  חבר הכנסת מתן כהנא, בבקשה

לימור סון הר-מלך: הוא אפילו לא ממצמץ ומספר לנו שקרים

לימור סון הר-מלך:  הוא יודע את זה

לימור סון הר-מלך:  זה שאנחנו בכלל מתייחסים לטענות שלך, הרי כל מה שקורה פה זה שקר אחד גדול, אבסורד אחד גדול

לימור סון הר-מלך:  אתה מטיח פה באנשים שהם משקרים, כשאתה בעצמך עושה את זה בלי למצמץ אפילו

לימור סון הר-מלך:  וכולם מבינים שכל המשחק הזה, והטרמינולוגיה שאתה מנסה להנחיל, שזה שקר אחד גדול ופייק אחד גדול

לימור סון הר-מלך:  אני חושבת שאפילו לא ראוי להתייחס לזה

אופיר כץ: תודה

אופיר כץ:  חבר הכנסת כהנא, בבקשה, ולא להפריע

מתן כהנא: אדוני היושב-ראש, אני גם רוצה להודות לך על הכינוס של הוועדה, כדי להביא פטור לחובת הנחה על החוק הזה

מתן כהנא:  זה חוק חשוב, זה חוק מוסרי, כמובן שנתמוך בחוק הזה

מתן כהנא:  אנשים משלנו גם הגישו הצעות חוק דומות, וכמובן שאנחנו חושבים שהוא חוק שהוא מאוד נחוץ

למה לא קידמתם בממשלה הקודמת?     

מתן כהנא: אנחנו הגשנו את זה בכנסת הקודמת

"הגשנו" – קידמתם?     

חנוך דב מילביצקי: מנסור לא אישר

יושב-ראש ועדת שרים לידך

מתן כהנא: אני רוצה לנצל את ההזדמנות ולהזכיר לנו, שבחגיגות המתועבות של השחרור של הרוצח המתועב, הייתה שם איזו להקת דבקה, שמסתבר שמקבלת מימון ישראלי

מתן כהנא:  ועכשיו זו הזדמנות, אני פה קורא למי שאחראי על כך - - -     

משה סעדה: יש חבר כנסת ששיבח אותו

משה סעדה:  צא נגדו

משה סעדה:  עזוב את להקת הדבקה, יש חבר כנסת ששיבח את הרוצח

משה סעדה:  אני רוצה לשמוע מהאופוזיציה - - -     

מתן כהנא: ברור

מתן כהנא:  אני יוצא נגד מי – איזו שאלה, זה מתועב לשבח רוצחים כאלה, זה נורא ואיום, זה חמור מאוד

משה סעדה: אני שואל אותך, מתן: האם ראוי שאיש כזה יהיה בכנסת?     

מתן כהנא: אני מזכיר לך שהמפלגה שלי, המחנה הממלכתי, באה להצביע נגד האפשרות שהם יוכלו לרוץ לכנסת, בניגוד למפלגות אחרות שלא באו, אז בוא לא נפתח את זה

מתן כהנא:  אני מבקש ממי שאחראי על כך, לבדוק מי מתקצב את הדבקה האלה, ולוודא שהם לא מקבלים תקציב של מדינת ישראל

חנוך דב מילביצקי: אני רואה אותם פה בכנסת - - - תרבויות

אופיר כץ: תודה

אופיר כץ:  חבר הכנסת ינון אזולאי, בבקשה

ינון אזולאי: אדוני היושב-ראש, קודם כול יישר כוח, באמת אני מצטרף לכל הברכות על חוק חשוב כזה

ינון אזולאי:  אבל אתה יודע, היושב-ראש, יכול שגם אנחנו אשמים כמחוקקים שבכלל הגענו למצב הזה, כי לא יכול להיות שמחבל שרוצח את האחים שלנו מקבל קצבה, מקבל ביטוח לאומי

ינון אזולאי:  על מה? לא יכול להיות דבר כזה

ינון אזולאי:  אנחנו אשמים בראש ובראשונה שהם עדיין מקבלים

ינון אזולאי:  לא יכול להיות שאנחנו נותנים להם את החגיגות האלה שימשיכו

ינון אזולאי:      וכשמדברים איתי על אסירים ביטחוניים, אז בבקשה, אסירים ביטחוניים עושים חיים בכלא עד שהם יוצאים

ינון אזולאי:  אנחנו רואים את מה שצף, אז אנחנו באים – קודם כול נטפל באסירים הביטחוניים

ינון אזולאי:  אנחנו יודעים על מה שהם עושים לסוהרות, אנחנו יודעים על החגיגות שהם חוגגים בפנים ומה הם מקבלים

ינון אזולאי:  הם עושים את כל מה שהם רוצים

ינון אזולאי:  כשהם יוצאים סך הכול אני חושב שבשבילם הכלא יותר גדול בחוץ מאשר בפנים

ינון אזולאי:  את החיים שלהם, שאנחנו מממנים אותם מכספנו, הם עושים בתוך הכלא

ינון אזולאי:  שמה הם עושים את החיים שלהם, על חשבוננו, על חשבון המשפחות שנרצחות

ינון אזולאי:      ואני חושב שכל אחד מכם, גם אתם, המפלגות הערביות, צריכות לגנות את אותם אסירים ביטחוניים

וליד אל-הואשלה: - - - לכולם

ינון אזולאי: לא, לגנות את אותם אסירים ביטחוניים

ינון אזולאי:  לא לעודד אותם, לא לזרוק עליהם סוכריות - - -     

וליד אל-הואשלה: - - -     

חנוך דב מילביצקי: על מה אתה מדבר, על שני מקרים לעומת מאות ואלפים? איך אתה משווה כל הזמן? אין מקום להשוואות האלה

חנוך דב מילביצקי:  מספיק עם הצביעות הזאת

חנוך דב מילביצקי:  אין מקום להשוואות האלה

ינון אזולאי: אסיר ביטחוני שרצח את הילדים שלנו

ינון אזולאי:  אסיר ביטחוני שרצח את החיילים שלנו

ינון אזולאי:  תגידו, אתם נורמליים? על מה אתם מדברים?     

חנוך דב מילביצקי: ראינו מה עשיתם לחיילים שנפלו שם במשטרה בשכם או ברמאללה

חנוך דב מילביצקי:  ראינו עם הידיים המגואלות בדם

חנוך דב מילביצקי:  ראינו

ינון אזולאי: אנחנו חיים במדינה הזאת בזכות ולא בחסד

ינון אזולאי:  אני רוצה לדעת, תגיד לי, מה קורה אם אסיר יהודי שבוי בכלא, אם זה במצרים, אם זה בסוריה ואם זה בעזה

ינון אזולאי:  אתם נותנים לו משהו? אתם מחפשים איך להרוג אותו ולענות אותו

ינון אזולאי:  ואל תגידו לי: זה חמאס – החמאס והרשות הפלסטינית אותו דבר

ינון אזולאי:  זה לא מעניין

וליד אל-הואשלה: תביא חוק לכולם

ינון אזולאי: ואנחנו פה נותנים להם - - - על מה אתם מדברים בכלל?     

חנוך דב מילביצקי: לא, נגד הטרוריסטים אנחנו נילחם

חנוך דב מילביצקי:  לא יהיה אותו חוק לכולם

חנוך דב מילביצקי:  אנחנו נגרש אותם ואת המשפחות שלהם

חנוך דב מילביצקי:  לא תהיה להם פה תקומה

חנוך דב מילביצקי:  לא תהיה

חנוך דב מילביצקי:  לא תהיה

אופיר כץ: תודה

אופיר כץ:  שמעון

משה סעדה: תגנו את המסיבות האלה

משה סעדה:  יש פה את אחמד טיבי שלא מגנה והוא לא ראוי להיות בפרלמנט

משה סעדה:  תגנו אתם

משה סעדה:  אתם, רע"מ, אתם רוצים להגיד שאתם שונים

משה סעדה:  הייתם בממשלה

ינון אזולאי: אם הייתם מגנים, תאמין לי, לפחות היינו רואים שאתם לא איתם

משה סעדה: תגידו: לא ראוי לעשות את החגיגות האלה

משה סעדה:  יבוא אל ביתו בצנעה, יתבייש לצאת מהבית

משה סעדה:  למה אתם לא מגנים?     

אופיר כץ: טוב, חברים

משה סעדה: שנייה, אופיר, זה חשוב

משה סעדה:  יש פה חבר כנסת שמהלל, ואנחנו יודעים, הוא לא ראוי להיות בכנסת

משה סעדה:  יש מפלגת רע"מ שאומרת: אנחנו עשינו שינוי

משה סעדה:  ישבתם בממשלה עם המחנה הממלכתי – היה להם שם אחר אז

משה סעדה:  אני מבקש ממך: תגנה את זה

משה סעדה:  למה? אתה מבין שבזה שאתה לא מגנה אתה למעשה מאמץ את המעשים האלה?     

וליד אל-הואשלה: אנחנו מגנים כל רצח של בן אדם

חנוך דב מילביצקי: לא, זה לא כל רצח

חנוך דב מילביצקי:  תגנה את הטרור המוסלמי הרצחני נגד יהודים פה במדינת ישראל

חנוך דב מילביצקי:  תגנה

וליד אל-הואשלה: אבל אתם לא יכולים להפעיל חקיקה פרסונלית

וליד אל-הואשלה:  תביאו חקיקה לכל מפגע

חנוך דב מילביצקי: לא כל מפגע - - -     

משה סעדה: אם אנס היה יוצא מהכלא והייתה מסיבה סביבו, היית מגנה את זה

משה סעדה:  אם היה רוצח ישראלי שרצח ערבי, וכל היישוב שלו היו חוגגים את השחרור שלו, הייתי קם ראשון ומגנה, כי זה לא ראוי וזה לא מוסרי

משה סעדה:  איפה אתם? יש פה בן אדם שרצח חייל

משה סעדה:  למה אתם לא מגנים? אם אתם רוצים להיות חלק מהחברה הישראלית אתם חייבים לגנות

משה סעדה:  אחמד טיבי בחר לא להיות חלק מהחברה הישראלית, וזו זכותו, ולכן נקצה אותו מהכנסת הזאת

משה סעדה:  אתם, רע"מ, אומרים: אנחנו רוצים להיות חלק

משה סעדה:  אם אתם רוצים חלק ונחלה, אני מצפה מכם לגנות את הדברים מהסוג הזה

משה סעדה:  ואם אתם לא תגנו, תגיעו למקום שלהם, מחוץ לבית הזה

אופיר כץ: תודה

משה סעדה: לא, אני רוצה לשמוע את התשובה שלו, זה חשוב

אופיר כץ: הוא לא רוצה להשיב

וליד אל-הואשלה: לא רוצה להשיב לך

חנוך דב מילביצקי: הוא לא רוצה לגנות ולא להשיב

אופיר כץ: תדע שכשאתה לא משיב אתה במילה אחרת אומר: אני לא מגנה את המעשה הנתעב, אני לא מגנה את החגיגות האלה

וליד אל-הואשלה: אנחנו מגנים כל רצח באשר הוא

חנוך דב מילביצקי: זה לא כל רצח באשר הוא

משה סעדה: שאלתי שאותך: יש מסיבה - - -     

וליד אל-הואשלה: כל עוד אתם מביאים חקיקה - - -     

חנוך דב מילביצקי: כל עוד שאנחנו מביאים

חנוך דב מילביצקי:  איזה חקיקה אתם הבאתם? הבאתם חקיקה לגנות את כל הטרוריסטים במדינת ישראל? מתי יצאתם נגד טרור?     

משה סעדה: היית מוכן לקבל שיחגגו אנס שיוצא מהכלא? לא היית מקבל

משה סעדה:  לכן תהיו מוסריים, תהיו ערכיים

משה סעדה:  אתם רוצים להיות חלק מהחברה הישראלית, ואני חושב שזה נכון שתהיו חלק מהחברה הישראלית, אבל אתם צריכים להכיר בחברה הישראלית, ולהבין שאירועים מהסוג הזה לא יכול להיות שיתרחשו בבית שלכם

משה סעדה:  ואם זה קרה, תגנה

משה סעדה:  אם ביישוב שלי היו חוגגים יציאה של אנס מהכלא, הייתי קם, מגיע לשם ומגנה

אופיר כץ: סעדה, הדברים נשמעו

אופיר כץ:  הם חשובים

משה סעדה: - - -     

אופיר כץ: לא, הם באמת חשובים, בסדר גמור

אחמד טיבי: חלק מרוצחי ערבים מקבלים קידום, גם במשטרה וגם בצבא

חנוך דב מילביצקי: הם לא רוצחים

חנוך דב מילביצקי:  הם לא רוצחים

אחמד טיבי: מקבלים קידום

אחמד טיבי:  קידום

אחמד טיבי:  לא חגיגות

אחמד טיבי:  קידום

אחמד טיבי:  יורים בגב לפלסטינים, מקבלים קידום

חנוך דב מילביצקי: הם לא רוצחים

חנוך דב מילביצקי:  זה שאתה קורא לחיילים רוצחים זו בדיוק הבעיה

חנוך דב מילביצקי:  אתה לרוצחים שלכם לא קורא רוצחים

חנוך דב מילביצקי:  זו בדיוק הבעיה

אחמד טיבי: מקבלים קידום

משה סעדה: במדינת ישראל, כאיש מח"ש - - - שאנשים נכנסו לכלא על זה שהרגו ערבים

משה סעדה:  ואני אישית הכנסתי לכלא

אחמד טיבי: מח"ש זה הארגון הכי כושל שהיה

אחמד טיבי:  חיפוי

אחמד טיבי:  מח"ש – המחלקה לחיפוי השוטרים, שאתה היית חלק - - -     

משה סעדה: אתה במקום זה – אתה יודע כמה שוטרי מג"ב בחברון - - -     

אופיר כץ: זהו, סעדה, הסתיים

אופיר כץ:  יש לנו אב שכול שרוצה לדבר ואנחנו לא נותנים לו

אופיר כץ:  די

שמעון גולובנציץ: אני מפורום "בוחרים בחיים"

שמעון גולובנציץ:  והאמת היא שאני רואה ביום הזה יום היסטורי

שמעון גולובנציץ:  אני מייצג פה באמת את כל המשפחות השכולות, נפגעי טרור וכו', ואנחנו באמת שומעים פה היסטוריה

שמעון גולובנציץ:  משהו קורה פה, התחלה חדשה

שמעון גולובנציץ:  להעביר את החוק הזה של שלילת אזרחות מאדם שרצח יהודי בגלל שהוא יהודי, חוק הגירוש הזה, בשבילנו זו תחילת הרתעה, זו התחלה של שינוי, זה אולי סוג של צדק מסוים שאנחנו מרגישים שמתחיל להיות פה

שמעון גולובנציץ:  התחלה של צדק

שמעון גולובנציץ:      אני באמת מקווה שזו התחלה, ושהחוק הזה יעבור כמה שיותר מהר

שמעון גולובנציץ:  אנחנו מסתכלים על שבוע שעבר, על החגיגות שנעשו

שמעון גולובנציץ:  אגב, אנחנו התרענו בכל הכוח שלנו שיהיו חגיגות, ואף אחד לא הקשיב לנו, ועכשיו כולנו רואים מה קרה פה

שמעון גולובנציץ:  ואני באמת מאמין שזו התחלה, ושהחוק הזה יעבור כמה שיותר מהר, על מנת ששבוע הבא, כשישתחרר מחבל, לא יחזרו על עצמן החגיגות האלה, והמשפחות לא ירגישו כל כך מושפלות, ושלא נעשה איתן צדק

שמעון גולובנציץ:      אני רוצה גם להודות לכל אלה שהיו מעורבים בחוק הזה – לאורית סטרוק, לדיכטר, לשמחה, לשרן השכל ולאופיר כץ – שהובילו את החוק, ודואגים שישחררו את זה מחובת הנחה

שמעון גולובנציץ:  כולנו, בשם כל המשפחות, אנחנו מקווים שיש פה תחילה של שינוי

שמעון גולובנציץ:  ואני פונה גם לכל המשרדים פה, שיתחילו להעביר את חוקי ההרתעה והמשילות, ושלא יהיו פה רציחות יותר, שנעצור את המחבל הבא

שמעון גולובנציץ:  אנחנו ממש מאמינים ומרגישים שההרתעה הזאת תעצור את הרצח של היהודי הבא

שמעון גולובנציץ:  ממש ממש תודה לכם

אופיר כץ: תודה לכם

אופיר כץ:       אם כך, אנחנו נעבור להצבעה

אופיר כץ:  תני לי שנייה לסיים, כי אני צריך קוורום

אופיר כץ:  בגלל שנשמעו טענות לגבי השלושה שאני צריך להודיע עליהם במליאה, אז אני אחזור גם על ההצבעה של סעיף א', בלי אותם חברי כנסת שנודיע עליהם במליאה בהמשך

אופיר כץ:  אז אני צריך להקריא שוב את הסעיף?     

נועה בירן-דדון: כן

אופיר כץ: אוקיי

אופיר כץ:  אנחנו נצביע על שניהם ביחד

נועה בירן-דדון: לא

אופיר כץ: בנפרד, אוקיי

אופיר כץ:      א

אופיר כץ:  בקשת הממשלה להקדמת הדיון בהצעת חוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשפ"ג–2023, לפני הקריאה הראשונה

אופיר כץ:  מי בעד?    

קריאה: הוא אמר שלא נצביע

זאב אלקין: אתם יכולים להצביע, אתם לא תיחשבו לקוורום

זאב אלקין:  להצביע אתם יכולים

נועה בירן-דדון: 11 בעד

אופיר כץ: יופי, אז יש לנו קוורום

אופיר כץ:  מי נגד?     

אחמד טיבי: גם ואליד נגד

אופיר כץ: איפה הוא? מי שלא פה לא יכול להצביע

אופיר כץ:  שניים נגד

אופיר כץ:  מי נמנע?     

אופיר כץ: אושרה

אופיר כץ: אוקיי

אופיר כץ:      עכשיו אנחנו עוברים לסעיף השני: בקשות חברי הכנסת להקדמת הדיון בהצעות חוק לביטול אזרחותו או תושבותו של פעיל טרור שמקבל תגמול עבור ביצוע מעשה הטרור, התשפ"ג–2022 (פ/373/25 של חה"כ אופיר כץ), (פ/374/25 של חה"כ שרן השכל), (פ/376/25 של חברי הכנסת שמחה רוטמן, לימור סון הר מלך וקבוצת חברי הכנסת), (הצעת החוק של חה"כ עודד פורר וקבוצת חברי הכנסת), (הצעת החוק של חה"כ זאב אלקין), לפני הקריאה הטרומית

אופיר כץ:  מי בעד?     

ינון אזולאי: אופיר, גם לי יש, שעוד לא קיבלתי עליו פ', שהוגש

נועה בירן-דדון: עשרה בעד

אופיר כץ: מי נגד?     

אחמד טיבי: שניים

אופיר כץ: שניים נגד

אופיר כץ:  מי נמנע?     

אופיר כץ: אושרה

אופיר כץ: אם כך, הבקשה התקבלה

אופיר כץ:       אני רק רוצה להוסיף, שסיעות שעדיין אין להן נציגות לחוק הזה ויגישו, בהמשך נעזור להן להצמיד, למזג, מה שצריך

אופיר כץ:      אם כך, אנחנו עוברים לסעיף ג' על סדר-היום

לימור סון הר-מלך: אופיר, משהו קטן, שתי דקות

קריאה: - - -     

אופיר כץ: לא, סיימנו את ההצבעה

אופיר כץ:  זה בסדר, בבקשה

לימור סון הר-מלך: ביקשתי אישור

לימור סון הר-מלך:  שתי דקות

אופיר כץ: בבקשה

אופיר כץ:  דקה

לימור סון הר-מלך: המחבלים שרצחו את בעלי היו חוליה שרצחה עוד שלושה חיילים, רצחה עוד אימא לשמונה ילדים, רצחה עוד שני בחורים

לימור סון הר-מלך:  בבית המשפט, אחרי שתופסים את אותה חוליה, עומד מפקד החוליה ונושא נאום

לימור סון הר-מלך:  אחרי שהוא קיבל שבעה מאסרי עולם הוא אומר: זה לא מפחיד אותי, המספרים האלה שקבעתם פה, אנחנו אומה חזקה, ואנחנו יודעים, אני הולך להשתחרר, וכל החוליה הזאת – הפעילים האלה, הוא קורא להם – אנחנו נשתחרר בקרוב

לימור סון הר-מלך:  אתם אומה חלשה, ככה הוא אומר

לימור סון הר-מלך:  ולצערי הרב הוא צודק, כי שנה וחצי לאחר מכן – שבעה מאסרי עולם הוא קיבל – הוא משתחרר מהכלא, הוא וכל החוליה

לימור סון הר-מלך:      אנחנו צריכים להבין, הדבר הזה שיש אפשרות כזאת, כשהם מבינים את החולשה

לימור סון הר-מלך:  החוקים האלה הם חוקים הכי – איך הוא אמר? צדק – המילה היא צדק

לימור סון הר-מלך:  אין צדק

לימור סון הר-מלך:  ובכלל אני רואה פה את אחמד טיבי יושב, מייצר פה דיון שכולו מבוסס על שקר אחד גדול

לימור סון הר-מלך:  ואנחנו חייבים להבין את הדבר הזה, ולשמוע את האמת ולא להתבלבל

לימור סון הר-מלך:      אז ברוך השם, אני כל כך שמחה שהדבר הזה קורה, ובאמת אני חושבת שפה נעשה קצת מן הצדק

לימור סון הר-מלך:  וזה הצעד הראשון, יש עוד מה לעשות שם

לימור סון הר-מלך:  תודה רבה

אופיר כץ: תודה

אופיר כץ: סעיף ג' לסדר-היום: הקמת הוועדה לפיקוח על הקרן לאזרחי ישראל, לפי חוק קרן לאזרחי ישראל

ארבל אסטרחן: אני אסביר אולי על מה - - -     

אופיר כץ: בבקשה, כן

ארבל אסטרחן: בשנת 2014 חוקקה הכנסת את חוק קרן לאזרחי ישראל

ארבל אסטרחן:  באותו חוק נקבע שתחילתו ב-1 בחודש שלאחר המועד שבו הגיעו הכנסות המדינה מההיטל לסכום העולה על מיליארד ש"ח

ארבל אסטרחן:  ולכן, למרות שהחוק נחקק כאמור ב-2014, הוא נכנס לתוקף רק ב-1 ביוני 2022, רק לאחרונה

ארבל אסטרחן:      החוק קובע הוראות מיוחדות לעניין פיקוח הכנסת על הקרן לאזרחי ישראל

ארבל אסטרחן:  סעיף 36 לחוק אומר: תוקם ועדה של הכנסת לפיקוח על הקרן ועל יישום הוראות חוק זה, ויהיו נתונות לה הסמכויות הקבועות בחוק זה בלבד

ארבל אסטרחן:  חברי הוועדה לפיקוח על הקרן ייבחרו על ידי הכנסת על פי הצעת ועדת הכנסת, שזו בעצם ההצעה שמבוקשת מכם כעת

ארבל אסטרחן:  עוד קובע החוק, שמספר חברי הוועדה לפיקוח על הקרן לא יעלה על תשעה

ארבל אסטרחן:  הרכב הוועדה ייקבע בהתחשב בהרכב הסיעתי של הכנסת ובגודל הסיעות

ארבל אסטרחן:  אז למעשה, ברגע שהחוק נכנס לתוקף, קמה הוועדה, וועדת הכנסת נדרשת לקבוע את ההרכב

ארבל אסטרחן:       לעניין הסמכויות, החוק מונה סמכויות שונות של הוועדה הזו, וכמו שציינתי הוא גם אומר שיהיו נתונות לה הסמכויות הקבועות בחוק זה בלבד

ארבל אסטרחן:  פה אני רוצה להדגיש מה זה אומר

ארבל אסטרחן:  כמובן סמכויות שהיא צריכה לעשות מבחינת פיקוח, קבלת דוחות, דיונים וכו' – הכול מנוי בחוק

ארבל אסטרחן:  נשאלנו, האם יש לוועדה הזאת סמכות לחוקק או לדון בהצעות לסדר, דיונים מהירים שמעבירה הנשיאות וכו'? ופה צריך להדגיש שהיא תוכל לדון אך ורק בעניינים שנובעים מהחוק וקשורים לפיקוח על הקרן ועל יישום הוראות החוק

ארבל אסטרחן:  כלומר, בשונה מוועדות אחרות, ועדות קבועות או ועדות מיוחדות, הוועדה הזאת לא יכולה עכשיו לדון בעניינים אחרים, רחבים יותר, שסוטים מהוראות החוק עצמן

ארבל אסטרחן:  גם המליאה או ועדת הכנסת לא יוכלו להעביר אליה למשל חקיקה של חוקים אחרים או של עניינים אחרים, בעוד שלוועדות קבועות אחרות המליאה יכולה להעביר לפעמים חוקים, גם אם הם לא בדיוק במנדט של הוועדה

ארבל אסטרחן:  בגלל ההוראה הייחודית הזאת בחוק, שאומרת שיהיו נתונות לה הסמכויות הקבועות בחוק זה בלבד - - -     

לימור סון הר-מלך: רגע, חוקים שקשורים לקרן - - -     

שגית אפיק: לקרן יכולים להגיע לוועדה הזאת

שגית אפיק:  חוקים כלליים שעוסקים באנרגיות מתחדשות, בנושאים אחרים, לא יכולים להגיע לוועדה הזאת, מכיוון שהחוק ברור ביחס לסמכויות שלה

שגית אפיק:  יחד עם זאת, זאת כן ועדה שהסמכויות שלה כשל ועדה קבועה, במובן הזה שהיא מחוקקת, במובן הזה שהיא יכולה לקבל הצעות לסדר וכו'

ארבל אסטרחן: דיונים יזומים אותו דבר

שגית אפיק: היא יכולה לעשות דיוני פיקוח, דיונים יזומים וכיוצא בזה

לימור סון הר-מלך: בסדר גמור

לימור סון הר-מלך:  תודה

ארבל אסטרחן: אבל בכפוף להוראה הייחודית הזאת בחוק, שיהיו לה את הסמכויות שקבועות בחוק, ושהתפקיד היחיד שלה הוא לפקח על הקרן ועל יישום הוראות החוק

ארבל אסטרחן:      אני מדגישה את זה כי כמו שציינתי, החוק רק נכנס לתוקף, לכן זו פעם ראשונה שהכנסת מקימה את הוועדה הזו

ארבל אסטרחן:  נכון שבכנסות האחרונות הקימה הכנסת ועדה מיוחדת בקשר לחוק הזה, כי החוק עדיין לא היה בתוקף, והוועדה פיקחה על כל המהלכים לקראת כניסתו של החוק לתוקף

ארבל אסטרחן:  בעצם עכשיו לא מדובר על אותה ועדה מהסוג ההוא, שלכאורה הייתה יכולה גם לדון בנושאים פריפריאליים אחרים, אלא זו ועדה חדשה מכוח החוק

ארבל אסטרחן:      לכן מה שנדרשת כעת ועדת הכנסת לעשות זה לא לקבוע את הסמכויות, אלא רק לקבוע את ההרכב

ארבל אסטרחן:  ומוצע הרכב

ארבל אסטרחן:  אתה רוצה להציג אותו?     

אופיר כץ: סיעת הליכוד – שלושה חברים; סיעת יש עתיד – שני חברים; סיעת המחנה הממלכתי – חבר אחד – מיכאל ביטון; סיעת ש"ס – חבר אחד; סיעת עוצמה יהודית – חברה אחת – לימון סון הר מלך; סיעת ישראל ביתנו – חבר אחד – אביגדור ליברמן

אופיר כץ:  מוצע כי יושבת-ראש הוועדה תהיה חברת הכנסת לימור סון הר מלך

אופיר כץ:  זהו, הצבעה?     

ארבל אסטרחן: רגע, קודם כול מי שלא הביא שמות, שישלימו שמות

ארבל אסטרחן:  עוד הערה אחת: בתיקון התקנון שצפוי בקשר לוועדות, שנדבר עליו גם בישיבה היום וגם בישיבה מחר, אחד התיקונים שמוצעים נוגעים לוועדה הזו, בעצם בא לומר, שכל ההוראות שקיימות בפרק הוועדות יחולו גם על הוועדה הזו, בכפוף לשינויים ובכפוף למה שנאמר בחוק

ארבל אסטרחן:  כלומר, כל מה שקשור לבחירת יו"ר הוועדה, שוועדת הכנסת ממליצה והוועדה בוחרת, לממלא מקום, להתנהגות חברי הכנסת, לרישום הפרוטוקולים

ארבל אסטרחן:  כל ההוראות שחלות בעצם על ועדות יחולו גם על הוועדה הזו

אופיר כץ: אוקיי

אופיר כץ:  מישהו רוצה להתייחס?     אם כך, נעבור להצבעה

אופיר כץ:  מי בעד? מי נגד? מי נמנע?     

אופיר כץ: אושר

אופיר כץ: אם כך, ההצבעה עברה פה אחד

אופיר כץ:  לימור, שיהיה המון בהצלחה

ארבל אסטרחן: והוועדה תצטרך לבחור את היו"ר - - -     

ינון אזולאי: באותו הליך

אופיר כץ: כן

אופיר כץ:  בזה אנחנו מתורגלים אחרי שבוע שעבר

 << נושא >> 1

 הוועדה המיוחדת לפניות הציבור << נושא >>      

 << נושא >> 3

 הוועדה המיוחדת למאבק בשימוש בסמים ובאלכוהול << נושא >>      

אופיר כץ: עכשיו סעיף ד' – הקמת ועדות לעניין מסוים, בהתאם לסעיף 108 לתקנון הכנסת:      

אופיר כץ: הוועדה המיוחדת לזכויות הילד

אופיר כץ: נמצא על סדר-היום גם הוועדה המיוחדת לעובדים זרים, אבל יכול להיות שעל זה לא נצביע

אופיר כץ:      סעיף-סעיף? אוקיי

אופיר כץ:  פניות הציבור

ארבל אסטרחן: צריך להקריא את הסמכויות

ארבל אסטרחן:  וצריך גם לומר, שכל הוועדות האלה היו קיימות גם בכנסת האחרונה ובכנסות קודמות

אופיר כץ: אוקיי

אופיר כץ:  הוועדות שהקראתי היו קיימות בכנסת האחרונה ובכנסות האחרונות

אופיר כץ:      סמכויות הוועדה

אופיר כץ:  הוועדה המיוחדת לפניות הציבור:     

אופיר כץ: קיום קשר שוטף עם משרדי הממשלה ועם נציבי פניות ציבור בגופים שונים, תוך הבטחת זכויותיהם וסמכויותיהם לטיפול בפניות הציבור במוסדותיהם

אופיר כץ: שמירה והגנה על מקבלי שירותים ציבוריים

אופיר כץ: קיום דיונים בנושאים מגוונים הנוגעים למצוקות הפרט, הצרכנים ומקבלי השירותים הציבוריים

אופיר כץ:       הרכב הוועדה

אופיר כץ:  בוועדה יכהנו תשעה חברי כנסת על פי ההרכב הבא: סיעת הליכוד – שלושה חברים; סיעת יש עתיד – שני חברים; סיעת ש"ס – חבר אחד; סיעת יהדות התורה – חבר אחד – יצחק פינדרוס; סיעת המחנה הממלכתי – חבר אחד – מיכאל ביטון; סיעת רע"מ – חבר אחד

אופיר כץ:  מוצע כי יושב-ראש הוועדה יהיה חבר הכנסת יצחק פינדרוס מטעם סיעת יהדות התורה

ארבל אסטרחן: רק הערה אחת לגבי הוועדה הזאת, אם אפשר

אופיר כץ: בבקשה

ארבל אסטרחן: אני רוצה רק להדגיש לגבי הוועדה זאת דברים שאמרנו גם בפעמים הקודמות

ארבל אסטרחן:  זאת ועדה שהסמכויות שלה הן מאוד רחבות, ויכולות לחפוף סמכויות של הרבה מהוועדות הקבועות

ארבל אסטרחן:  שזה אפשרי, זה מה שעושות הוועדות המיוחדות

ארבל אסטרחן:  אבל מה שספציפי לה, הוועדה הזאת היא לא מחוקקת

ארבל אסטרחן:  בגלל שהיא לכאורה יכולה לדון בכול, אז מבחינת חקיקה היא לא דנה בכלום

ארבל אסטרחן:  היא עושה דיונים בפניות ציבור שמגיעות אליה, בנושאים יזומים על ידי חברי הוועדה ועל ידי יו"ר הוועדה, אבל לא מועברות אליה הצעות חוק

ארבל אסטרחן:  אז זאת הבהרה שרציתי לומר בקשר אליה

ארבל אסטרחן:  היא לא חוקקה מעולם

ארבל אסטרחן:  זאת אומרת, זה לא איזשהו שינוי לעומת מה שהיה בעבר

יצחק פינדרוס: אם לוועדה מיוחדת מותר לחוקק אז למה פה זה שונה?     

ארבל אסטרחן: בגלל שזאת ועדה שדנה בכול, אין לה בעצם סמכות

ארבל אסטרחן:  כל דבר שמגיע עליו פנייה או שיו"ר הוועדה רוצה לשים על סדר-היום הוא יכול לדון

ינון אזולאי: פינדרוס שואל אם הוא יכול לעשות תקדים

יצחק פינדרוס: לא, אני שואל: אם המליאה מחליטה על חוק צרכני, שהיא רוצה להעביר לשם כי הוא חוק צרכני, לצורך העניין

יצחק פינדרוס:  הרי מבחינת התקנון בסעיף 108 8 ועדה מיוחדת אמורה לחוקק?     

ארבל אסטרחן: נכון, אבל - - -     

שגית אפיק: ההסכמה בעצם לעשות ועדה כזאת, שהיא הכול מכול, להבדיל מוועדת רפורמות למשל, שאנחנו מתנגדים לה כייעוץ משפטי, זה התנאי הזה שהיא בסוף לא תוכל לחוקק, אלא רק באמת לקיים דיונים לשירות האזרח, לסיוע לאזרח, לדון בפניות הציבור ולפתור בעיות שלא בדרך של חקיקה, אחרת היא פשוט הופכת להיות ועדת סל שלכאורה עוקפת את כל יתר סמכויות הוועדות

שגית אפיק:  זה חלק מהעניין

יצחק פינדרוס: הבנתי

יצחק פינדרוס:  זאת אומרת, זו עמדת הייעוץ המשפטי שאומרת: אנחנו לא רוצים להסתבך עם ועדות אחרות

שגית אפיק: לא, לא להסתבך

יצחק פינדרוס: לא, להסתבך מבחינת ההיקף - - -     

שגית אפיק: מבחינת שמירה על הסמכויות שמחליטים כאן

יצחק פינדרוס: של ועדות אחרות

שגית אפיק: כן

לא רוצים שאתה תסתבך איתם

שמחה רוטמן: לא רוצים שתסתבך עם יושב-ראש ועדת הכספים, שאמר שהוא לא רוצה ועדת רפורמות שהיא לא מוגבלת בסמכויותיה, אז פשוט החשש לזה

אופיר כץ: אם כך, מי בעד? חברי הכנסת, מי בעד?     

נועה בירן-דדון: הקמת הוועדה

אופיר כץ: הקמת הוועדה לפניות הציבור

אופיר כץ:  תשעה בעד

אופיר כץ:  מי נגד? מי נמנע?     

אופיר כץ: אושרה

אופיר כץ: אם כך, ההצעה עברה פה אחד, והיא תובא למליאת הכנסת

אופיר כץ:  ברכות ובהצלחה, חבר הכנסת פינדרוס

אופיר כץ:  ואני פונה לסיעות להביא שמות לכל הוועדות

אופיר כץ:      הוועדה המיוחדת לזכויות הילד

אופיר כץ:  סמכויות הוועדה: הגנה על ילדים וקידום מעמד ילדים ובני נוער, במטרה לממש את זכויותיהם ברוח האמנה הבין-לאומית לזכויות הילד, לרבות מימוש העקרונות של טובת הילד, אי-אפליה ועיקרון השוויון, הזכות להתפתחות בתנאים נאותים, הזכות של ילדים ובני נוער להשמיע את דעתם בעניינים הנוגעים להם, וזכותם של ילדים ובני נוער נפגעי עבירה לטיפול ולשיקום הולם

אופיר כץ:      הרכב הוועדה

אופיר כץ:  בוועדה יכהנו תשעה חברי כנסת על פי ההרכב הבא: סיעת הליכוד – שלושה חברים; סיעת יש עתיד – שני חברים; סיעת המחנה הממלכתי – חברה אחת – פנינה תמנו; סיעת ש"ס – חבר אחד; סיעת יהדות התורה – חבר אחד; סיעת חד"ש-תע"ל – חבר אחד

אופיר כץ:  מוצע כי יושב-ראש הוועדה יהיה מטעם הליכוד, אנחנו היום נאשר את זה בישיבת הסיעה שלנו

אופיר כץ:      אני יכול להעביר את הוועדות האלה בלי השמות?     

ארבל אסטרחן: לא, העניין הוא שזה יעלה למליאה בלי שמות - - -     

אופיר כץ: למליאה יהיה לי שמות

ארבל אסטרחן: אז אפשר להצביע על הסמכויות של הוועדה ועל ההרכב הסיעתי

ארבל אסטרחן:  למליאה יעלו שמות

ארבל אסטרחן:  אבל אז ועדת הכנסת תצטרך להתכנס שוב - - -     

שגית אפיק: על היו"ר

אופיר כץ: בסדר, אז ביום שלישי נעשה - - -     

שמחה רוטמן: כדי שתחסוך מליאה

נועה בירן-דדון: הוא לא יחסוך

שגית אפיק: הוא יחסוך, כי ליו"ר הוא לא צריך מליאה

אופיר כץ: היום בלי המליאה?     

נועה בירן-דדון: על היו"ר אתה צריך להמליץ פה, ואז להצביע עליו בוועדה עצמה

אופיר כץ: רגע, אם אני הולך למליאה וחוזר? מחר אני אומר את היושב-ראש

אופיר כץ:  נו, אז מה הבעיה?     

ארבל אסטרחן: בסדר

שגית אפיק: כן, בדיוק

שגית אפיק:  זה מה שאתה עושה

אופיר כץ: זה שתי דקות מחר

אופיר כץ:  זה לא כזה אירוע

אופיר כץ:  אוקיי

אופיר כץ:  אז מי בעד?     

נועה בירן-דדון: רגע, על מה אנחנו מצביעים?     

אופיר כץ: על זכויות הילד

אופיר כץ:  מי נגד? מי נמנע?     

אופיר כץ: אושר

אופיר כץ: אם ככה, ההצבעה עברה פה אחד

אופיר כץ:  ואנחנו נביא את זה למליאת הכנסת היום עם השמות של היו"רים שיהיו לנו

אופיר כץ:      מס' 3: הוועדה המיוחדת למאבק בשימוש בסמים ואלכוהול

אופיר כץ:  סמכויות הוועדה:     

אופיר כץ: הליכי הטיפול ושיקום של התמכרויות לסמים מסוכנים ולאלכוהול

אופיר כץ: המשך ליווי ואסדרת תחום הקנאביס בישראל, אי הפללה והמענים הרפואיים הנדרשים

אופיר כץ:       הרכב הוועדה

אופיר כץ:  בוועדה יכהנו תשעה חברי כנסת על פי ההרכב הבא: סיעת הליכוד – שני חברים; סיעת יש עתיד – שני חברים; סיעת המחנה ממלכתי – חבר אחד – חברת הכנסת שרן השכל; סיעת ש"ס – חבר אחד; סיעת הציונות הדתית – חבר אחד; סיעת עוצמה יהודית – חבר אחד; סיעת חד"ש-תע"ל – חבר אחד

אופיר כץ:  מוצע כי יושב-ראש הוועדה יהיה מטעם הליכוד

שגית אפיק: רגע, נוריד את המענים הרפואיים

שגית אפיק:  יש עוד משהו שהוא לוועדת הבריאות?     

נעה בן שבת: גם הנושא של הטיפול והשיקום של התמכרויות לסמים מסוכנים, אני חושבת שיש פה חפיפה מאוד רצינית עם ועדת הבריאות

נעה בן שבת:  אנחנו מדברים על התמכרויות לסמים ואלכוהול, זה תחום שמטופל במשרד הבריאות

נעה בן שבת:  אז ממש לדבר על הליכי הטיפול והשיקום, נראה לי שזה דבר רחב מאוד ויוצר חפיפה

נעה בן שבת:  אני לא יודעת לגבי אסדרת תחום הקנאביס הרפואי, איפה מתכוונים להסדיר את התחום

ינון אזולאי: תחום הקנאביס היה בעבר בוועדת הבריאות

ינון אזולאי:  אז צריך להחזיר אותו לשם

נעה בן שבת: כן, הוא היה בעבר, וכרגע בוועדה למאבק בשימוש בסמים ואלכוהול מדובר על אסדרה של התחום, ויכול להיות שאנחנו מדברים פה על חפיפה עם ועדת הבריאות

נעה בן שבת:  גם מדובר פה ממש על אסדרה

נעה בן שבת:  השאלה אם הוועדה הזאת התכוונה להיות ועדה מחוקקת, שמסדירה את התחום, מאסדרת את התחום?     

שגית אפיק: זה הנוסח של הכנסת הקודמת

ארבל אסטרחן: כן

ארבל אסטרחן:  כי, אגב, גם אי הפללה זה - - -     

שגית אפיק: נכון, באי-הפללה הייתה הצעת חוק בכנסת הקודמת, שנדונה בוועדה הזאת

שגית אפיק:  נעה, אם מורידים את המענים הרפואיים זה פותר את הבעיה?     

נעה בן שבת: רק שיהיה ברור, שגם הנושא של הטיפול והשיקום בהתמכרויות, כיוון שמדובר גם בנושאים רפואיים, יכול להיות שתהיה פה חפיפה בין הוועדות

ארבל אסטרחן: אבל תמיד ועדה מיוחדת לוקחת סמכויות מוועדות קבועות

שגית אפיק: בסדר

שגית אפיק:  אני מציעה ככה: את המענים הרפואיים הנדרשים אנחנו נוריד

שגית אפיק:  זה ייגמר באי הפללה בפסקה 4

שגית אפיק:  ולגבי הליכי הטיפול ושיקום של התמכרויות תהיה פה חפיפה מסוימת, שנצטרך לבדוק ביחס לכל נושא לאן הוא מתאים יותר, מה העיקר ומה הטפל, ולפי זה תתקבל החלטה בזמן אמת

שגית אפיק:  בסדר?      

אופיר כץ: אוקיי

אופיר כץ:  אם כך, מי בעד?     

ינון אזולאי: אני רק רוצה לשאול: בעצם מה שהיה בעבר מחזירים אותו?     

שגית אפיק: זה היה בכנסת ה-24, זה בדיוק אותן סמכויות

שגית אפיק:  עכשיו צמצמנו את הסמכויות והורדנו את - - -     

ינון אזולאי: לא, לפני הכנסת ה-24

ינון אזולאי:  בכנסת ה-24 העברנו את זה מהבריאות לזה

ינון אזולאי:  בכנסת שלפני זה, ה-23 או קודמותיה, כל הסעיף הזה היה או מענים רפואיים? מה היה?     

שגית אפיק: היה הכול, כולל המענים הרפואיים, בוועדה הזו

ינון אזולאי: אני שואל לפני זה – 23, 22 – מה היה אז?     

שגית אפיק: אני לא יודעת

שגית אפיק:  ב-22 הייתה ועדה כזו?     

ארבל אסטרחן: לא, 22 זו הייתה כנסת קצרה, לא היה

ינון אזולאי: בוא נגיד ב-20, מה היה? כל זה היה שם?     

שגית אפיק: לא בבריאות

שגית אפיק:  אתה מתבלבל

שגית אפיק:  זה היה בעבודה, רווחה ובריאות

ינון אזולאי: זה מה שאני שואל

שגית אפיק: תמיד ועדה מיוחדת היא מצומצמת יותר על נושא יותר ספציפי

ינון אזולאי: היועצת המשפטית, את מציעה שאת המענים הרפואיים הנדרשים להשאיר בוועדת הבריאות?     

שגית אפיק: אני מציעה למחוק את זה, שזה יישאר בוועדת הבריאות

שגית אפיק:  בנושא 2 אני מסכימה שיש חפיפה בין זה לבין ועדת הבריאות, ואני חושבת שזה יעשה פר נושא בהתאם לנושא, איפה שיהיה העיקר והתפל, את זה אני מציעה להשאיר

ינון אזולאי: טוב

אופיר כץ: אם כך, מי בעד?     

נועה בירן-דדון: לפי ההמלצה של היועצת המשפטית

אופיר כץ: מי נגד? מי נמנע?     

אופיר כץ: אושר

אופיר כץ: עבר פה אחד

אופיר כץ: מה נשאר לנו? מה קורה עם תיקוני תקנון?     

שגית אפיק: תיקוני תקנון של הבריאות אפשר לעשות

ארבל אסטרחן: אולי צריך להסביר קודם מהם

ועדת העבודה והרווחה): אדוני היושב-ראש, אני רוצה לבקש פה

אופיר כץ: כן, בבקשה

ועדת העבודה והרווחה): אני רוצה שהיועצת המשפטית גם תשמע

ועדת העבודה והרווחה):  ועדת העבודה, הרווחה והבריאות היא סטטוטורית מאז קום המדינה, עד הכנסת ה-24 הייתה ועדה אחת

ועדת העבודה והרווחה):  בכנסת ה-24 הוקמה ועדת הבריאות, אבל לא הקימו להם צוות ולא עשו שום דבר, וזו הייתה פגיעה סטטוטורית בוועדת העבודה והרווחה, כי אותן עובדות, אותן מנהלות, אותו אולם, הכול אותו דבר, זה היה ממש קדרא דבי שותפי, שלא חמים ולא קריר

ועדת העבודה והרווחה):      בפעם הזאת בהסכם הקואליציוני כתוב מפורש, כבוד היושב-ראש ראה את זה, שלפני שתוקם ועדת בריאות יוקם צוות, שכולל יועץ משפטי ומנהלת וכל הדברים האלה במקום, כדי שוועדת הבריאות תוכל למלא את תפקידה העצמאי כוועדת בריאות סטטוטורית

ועדת העבודה והרווחה):       לכן אני מבקש, אדוני היושב-ראש, לפני שזה קורה, שלא להחליט על הוועדה הזאת, כדי שלא יהיה שעטנז בין שתי הוועדות, ושתיהן לא תוכלנה לעבוד

ינון אזולאי: אז יש לי הצעה, אייכלר: בינתיים ינהל את זה בוסו, וכשיסתדרו ניתן לך לנהל ועדה

אופיר כץ: דיברנו על זה והעברתי את הפנייה ליושב-ראש הכנסת, ומתי שייכנס גם מנכ"ל זה יעזור לנו יותר

אופיר כץ:  והוא אמר שהוא יטפל בזה

אופיר כץ:  הסברתי לו מה שדיברנו, שזה בתוך ההסכמים

אופיר כץ:  אבל אני לא חושב שזה נכון להקפיא את פעילות הוועדה עד שיגייסו

אופיר כץ:  אי-אפשר לגייס עובדים לצוות של ועדה, נראה לי, תוך שבועיים

אופיר כץ:  זה משהו שהוא בלתי אפשרי

ועדת העבודה והרווחה): לכן אני אומר: בתקנון ועדת הבריאות היא חלק מוועדת העבודה, הרווחה והבריאות

ועדת העבודה והרווחה):  היות שרוצים ליצור ועדה חדשה, אז צריך להקים צוות, אחרת זה סתם צחוק

אופיר כץ: לא, אבל צוות זה לא משהו שקורה - - -     

שגית אפיק: אבל יש צוות

שגית אפיק:  מבחינה משפטית לייעוץ המשפטי לכנסת, אף שהתנגדנו בכנסת הקודמת לעשות את ההפרדה בין ועדת העבודה, הרווחה והבריאות לבין ועדת הבריאות, הצוות בראשות עו"ד נעה בן שבת, שנתנה ייעוץ משפטי לוועדה, המשיך לתת ייעוץ משפטי לשתי הוועדות בצורה שוטפת, מסודרת

שגית אפיק:  אני עצמי נכחתי בכמה הצעות חוק שקיבלו ייעוץ משפטי במקביל בשתי הוועדות

שגית אפיק:  ולכן מבחינת ייעוץ משפטי לא מתעוררת הבעיה הזאת

שגית אפיק:  יתר הנושאים הם נושאים מנהליים, שנראה לי שניתן לפתור אותם

אופיר כץ: מטפלים בהם

אופיר כץ:  אני לא חושב שזה נכון לעכב את עבודת הוועדה על משהו שבינתיים קורה

ועדת העבודה והרווחה): אז אתה רוצה לעכב את ועדת העבודה והרווחה בינתיים?     

אופיר כץ: לא זה ולא זה צריך להתעכב

ועדת העבודה והרווחה): אבל זו הפרה ראשונה של ההסכם הקואליציוני

אופיר כץ: לא, אני אומר: לא זה ולא זה צריך להתעכב

אופיר כץ:  אני חושב שאם הם הסתדרו עד עכשיו, בינתיים, עד שיגייסו את הצוות - - -     

ועדת העבודה והרווחה): לא, אני דיברתי עם הצוות - - -     

ינון אזולאי: אייכלר, יש לי פשרה

ועדת העבודה והרווחה): אתה לא צד בעניין

ינון אזולאי: לא, יש לי פשרה: אתה יכול להתחיל את הדיונים ב-13:00

ינון אזולאי:  עד 13:00 ועדת הבריאות תהיה שם, ומשם נמשיך הלאה

ינון אזולאי:  נו, באמת, אייכלר, זה לא על השולחן לעשות עליו את הסיפור

ינון אזולאי:  הבנתי את הרצון

ינון אזולאי:  יש ועדת בריאות, יש ועדת עבודה ורווחה, זה מה שיהיה, מביאים את זה היום לדיון, והכול בסדר

ועדת העבודה והרווחה): אני לא מסכים

ינון אזולאי: אתה רוצה להיעדר? אתה יכול להיעדר

אופיר כץ: טוב, אנחנו נצא להפסקה

אופיר כץ:  אין לי נושא להציג אם - - -     

ינון אזולאי: מה הבעיה? תצביע

ינון אזולאי:  הוא רוצה להצביע נגד, שיצביע נגד

ינון אזולאי:  אין לו פה זכות הצבעה

ינון אזולאי:  אני לא מבין

ינון אזולאי:  שיסתדר

אופיר כץ: טוב, הפסקה עשר דקות, ונחזור ב-11:05

אופיר כץ: אני מחדש את הדיון

אופיר כץ:  יצאנו להפסקה עם איזו מחלוקת קטנה על ועדת הבריאות

ינון אזולאי: אי הבנה

אופיר כץ: אי הבנה מי בעצם הוא יו"ר סיעת ש"ס

ינון אזולאי: לא, על זה אין אי הבנה

ינון אזולאי:  ומי שרוצה יכול לקחת את זה, שמע מה אני אומר לך

אופיר כץ: רגע, אז עכשיו אנחנו מצביעים על - - -     

ארבל אסטרחן: לא, עוד לא מצביעים

נועה בירן-דדון: אנחנו בסעיף האחרון

שגית אפיק: על הבריאות

שגית אפיק:  מקריאים, עוד לא - - -     

אופיר כץ: אז מה אני מקריא על הבריאות?     

ארבל אסטרחן: אז אני אסביר על מה מדובר

אופיר כץ: אז רק אני אגיד, שסיכמנו מאחור שאני אפנה ליושב-ראש הכנסת במכתב, לבקש ממנו לתת עדיפות ולפעול לגיוס צוות לוועדה גם בתקופה הזו

אופיר כץ:  וצריכים להיערך גם לתקן קבוע, אם הוועדה הזאת הולכת להיות קבועה

ינון אזולאי: היא הולכת

אופיר כץ: בדיוק

אופיר כץ:  אז צריך להיערך גם מבחינת משאבי אנוש, וגם אני אוציא מכתב פנייה ליושב-ראש הכנסת אמיר אוחנה

אופיר כץ:  כן, ארבל

ארבל אסטרחן: בעצם הבקשה כרגע היא להקים ועדות קבועות נוספות, כפי שהיה גם בכנסת הקודמת

ארבל אסטרחן:  הדבר הזה מחייב תיקונים בכמה שלבים

ארבל אסטרחן:  השלב הראשון הוא תיקון לתקנון הכנסת

ארבל אסטרחן:  סעיף 100 לתקנון מונה את הוועדות הקבועות של הכנסת

ארבל אסטרחן:  בשביל להקים ועדות קבועות חדשות ולשנות את סמכויות הוועדות הקיימות צריך לתקן את סעיף 100 לתקנון

ארבל אסטרחן:  עדכון תקנון – אני אגיד רק בגלל שזו פעם ראשונה שעושים את זה בכנסת הזאת – המשמעות היא שוועדת הכנסת דנה, מאשרת, מניחה נוסח להערות לשבועיים על שולחן הכנסת, ואם אין הערות המליאה מצביעה; אם יש הערות, השגות, זה חוזר לכאן, ובסופו של דבר עולה להצבעה במליאה

ארבל אסטרחן:      כעת מוצע לעשות תיקון דומה למה שהיה בכנסת הקודמת

ארבל אסטרחן:  החלק הראשון, שהוא הפשוט יותר, עניינו פיצול ועדת העבודה, הרווחה והבריאות שלהם לשתי ועדות

ארבל אסטרחן:  מונח לפניכם נוסח שהוא למעשה זהה לנוסח שהיה בפעם הקודמת

ארבל אסטרחן:  ועדת העבודה, הרווחה והבריאות תיקרא ועדת העבודה והרווחה, ותתווסף לרשימת הוועדות הקבועות ועדה שתיקרא ועדת הבריאות, והסמכויות שלה, אני אקריא אותן, זה מה שמונח בפניכם כרגע, זה מוצג בפסקה 3

ארבל אסטרחן:       ועדת הבריאות, הסמכויות שלה יהיו: שירותי הבריאות והרפואה; ביטוח בריאות ממלכתי; הגנה על בריאות הציבור; היערכות להתפרצות מגפות והתמודדות עמן; מקצועות הרפואה והבריאות; אתיקה רפואית; שימוש בטכנולוגיות רפואיות

ארבל אסטרחן:  זה בדיוק הנוסח שהיה בכנסת הקודמת, שאז נקבע כהוראת שעה לכנסת ה-24, פקע, וכעת מוצע לקבוע אותו כהוראת קבע

ארבל אסטרחן:  כלומר, זה ייכנס לתקנון כהוראה קבועה של ועדה חדשה

ארבל אסטרחן:       אמרתי שהשלב הראשון הוא תיקון תקנון, כי השלב הבא יהיה תיקוני חקיקה

ארבל אסטרחן:  בגלל שהתקנון מונה את הוועדות והסמכויות, אבל יש עשרות חוקים שכתוב בהם, שהשר יקבע תקנות באישור ועדת העבודה, הרווחה והבריאות

ארבל אסטרחן:  ופה צריך יהיה להחליט מה הולך לוועדת העבודה, מה הולך לוועדת הבריאות

ארבל אסטרחן:  גם זה נעשה כבר בכנסת הקודמת, שוב, כהוראת שעה לכנסת ה-24, הסתיים, וזה בשבוע הבא ככל הנראה יובא כתיקון חקיקה מטעם ועדת הכנסת

ארבל אסטרחן:  אז כרגע מדובר על תיקון התקנון

ארבל אסטרחן:      אז כמו שאמרתי, ועדת הבריאות זה החלק הפשוט יותר, כי הבנתי שעליו יש הסכמות מבחינת הנוסח, להישאר עם אותו נוסח של הכנסת הקודמת

ארבל אסטרחן:  הוועדה השנייה שמדובר עליה היא ועדת ביטחון הפנים

ינון אזולאי: רק לגבי הוועד הזאת, אנחנו לא מוסיפים פה לגבי הקנאביס - - -     

ארבל אסטרחן: לא צריך, זה נושא בריאותי

ארבל אסטרחן:  זה פירוט שלא נדרש

ארבל אסטרחן:  ברור שענייני בריאות הם כאן

ארבל אסטרחן:      הוועדה השנייה שמדובר עליה היא ועדת ביטחון הפנים

ארבל אסטרחן:  בכנסת הקודמת דובר על פיצול ועדת הפנים

ארבל אסטרחן:  נושא ביטחון הפנים היה תמיד בוועדת הפנים והגנת הסביבה

ארבל אסטרחן:  בכנסת קודמת לראשונה פיצלו אותה, כך שנשארה ועדת הפנים והגנת הסביבה, והוקמה ועדת ביטחון הפנים, שוב, כהוראת שעה לכנסת ה-24

ארבל אסטרחן:      אז נקבעה לה רשימת סמכויות, שגם מונחת כעת בפניכם, כשהרעיון היה שהוועדה הזאת לוקחת רק סמכויות מוועדת הפנים, לא דובר בכלל על סמכויות שמצויות בוועדות אחרות

ארבל אסטרחן:  במהלך עבודתה של הוועדה בכנסת הקודמת התעוררו שאלות נקודתיות, כשהגיעו הצעות חוק בנושאים שונים, ונשאל: האם יש מקום להרחיב את הסמכויות של הוועדה הזאת גם מעבר למה שהיה בוועדת הפנים? בעיקר מדובר על עניינים שמצויים בסמכותה של ועדת החוקה ברגיל

ארבל אסטרחן:      עכשיו, זה התעורר בכל מיני הקשרים

ארבל אסטרחן:  למשל ועדת ביטחון הפנים דנה במשטרה, אבל מה קורה לגבי סמכויות של שוטרים – סמכויות חיפוש, סמכויות מעצר, חלופות מעצר, עניינים שקשורים לסדר הדין הפלילי? עניינים שברגיל היו בוועדת החוקה, אבל יש להם גם השקה לענייני ביטחון הפנים

ארבל אסטרחן:  עכשיו, תצטרך להתקבל פה איזושהי החלטה עקרונית

ארבל אסטרחן:  בשביל לא כל פעם שתגיע הצעת החוק או הצעה לסדר לדון בעניין הזה, יהיה צריך לקבל איזושהי החלטה עקרונית

שגית אפיק: במיוחד בגלל שזאת עכשיו ועדה קבועה

שגית אפיק:  זו כבר לא הוראת שעה, זה כבר לא פיילוט, אז צריך לדעת באמת מה הסמכויות

ארבל אסטרחן: נכון

ארבל אסטרחן:  האם ברגע שמעבירים את זה לפורמט קבוע יש מקום לשנות מהסמכויות שהיו? ובוודאי גם לעשות איזושהי בהירות, לא שכל פעם תתעורר שאלה בעניין הזה

ארבל אסטרחן:      אז אני אגיד מה הסמכויות שכרגע מוצע לעשות

ארבל אסטרחן:  אבל אני חייבת לציין שאנחנו רצינו לקיים עוד שיחות בלשכה המשפטית בעניין הזה, ולכן ביקשנו לא להצביע על הוועדה הזו היום

שגית אפיק: לעשות פגישה עם היושבי-ראש פשוט, ולנסות ולהבין איך בונים את זה, כי זאת בסוף ועדה קבועה

שגית אפיק:  ואם אנחנו נחזור על מה שהיה מה בכנסת הקודמת בהוראת שעה, זה ייצר המון בעיות, עד כדי כך שהיועצת המשפטית של הוועדה אומרת, שאם מקימים את זה בשיטה ההיא אז אין טעם רב בהקמה של ועדה מהסוג הזה

שגית אפיק:  אז נעשה את הדיון, את הפגישה, ואז - - -     

ארבל אסטרחן: אז אני אומר אולי מה היו הסמכויות בכנסת הקודמת, ואחרי הפגישה נציין, ככל שיהיו שינויים בעניינים האלה

ארבל אסטרחן:  אז פעם שעברה הוועדה נקראה ועדת ביטחון הפנים, והסמכויות שלה היו: ביטחון הפנים במדינה; שמירת הסדר הציבורי; ביטחון הציבור והקהילה; ביטחון אישי; מלחמה בפשיעה ובפשיעה המאורגנת ובנזקיה; מוכנות לאירועי חירום אזרחיים; משטרה; בתי סוהר ואסירים; כבאות והצלה; כלי ירייה

מירי פרנקל-שור: אני רק להוסיף למה שאמרו שגית וארבל

מירי פרנקל-שור:  כפי שנאמר, בכנסת הקודמת הייתה לנו ועדה, והתוספות שאנחנו מבקשים להוסיף לתחומי עניינה של ועדת ביטחון הפנים, מדובר בליבת עבודת המשטרה

מירי פרנקל-שור:  מבחינתי זה ממש דבר מובן מאליו, ולא ברור לי כל כך מה הסיבה להתנגדות

מירי פרנקל-שור:  אני מאוד מבינה את זה שמדובר על לקיחת נתח ששייך לוועדה אחרת, זה לא אירוע פשוט

מירי פרנקל-שור:  אבל כמו ששגית אמרה, בלי סמכויות לוועדת ביטחון הפנים, סמכויות של חקיקה בליבת עבודתה, זו ממש עבודה ללא תכלית

מירי פרנקל-שור:  זאת אומרת, הוועדה מקיים דיונים, וכאשר מגיעה חקיקה היא עוברת לוועדה אחרת

מירי פרנקל-שור:  כך לא מתנהלות ועדות בכנסת

שגית אפיק: לא ועדה קבועה

שגית אפיק:  להבדיל מוועדה מיוחדת, מדובר פה בהקמה של ועדה קבועה

מירי פרנקל-שור: נכון

מירי פרנקל-שור: ולכן אתה תהיה שותף – אתה תגיע בשעה 16:00?     

אופיר כץ: זהו, צריך להזיז קצת את השעה

אופיר כץ:  עקרונית כן

מירי פרנקל-שור: ואני חושבת שצריך להבין לעומק את האירוע, במיוחד שהייתה לנו ועדה שהובילה אותה חברת הכנסת מירב בן ארי בגאון רב, אבל צריך להבין את המשמעויות בדיוק לפני שמצביעים, ולתת את כל הכלים ואת כל הסמכויות לוועדה הקבועה

אופיר כץ: טוב

אופיר כץ:  אז אנחנו נצביע רק על הבריאות עכשיו?     

שגית אפיק: על הבריאות

ארבל אסטרחן: רגע, הוועדה הנוספת, אתה לא מביא כרגע - - -     

אופיר כץ: עובדים זרים?     

ארבל אסטרחן: לא

אופיר כץ: זאת שאסור להגיד את השם שלה

שגית אפיק: כן

שגית אפיק:  בדיוק

שגית אפיק:  יפה

ארבל אסטרחן: אז השאלה אם יש מה להצביע עכשיו על הבריאות, או שתצביע כבר מחר

שגית אפיק: לא, שיצביע על הבריאות

ארבל אסטרחן: אז אפשר גם להצביע על סעיף 2, של הקרן לאזרחי ישראל, התיקון שהסברתי אותו מקודם

ארבל אסטרחן:  בסעיף 2, כמו שהבהרתי קודם כשהצביעו על הוועדה החדשה של פיקוח על הקרן לאזרחי ישראל, יש מקום לתקן את התקנון, כי החוק רק מקים אותה, ואומר את מספר החברים שלה ואת הסמכויות שלה, אבל הוא לא אומר מה יחול עליה

ארבל אסטרחן:  אז מה שאנחנו מציעים לכתוב, שעל הוועדה הזאת יחולו הוראות חלק זה, זה החלק בתקנון שעוסק בוועדות, בכפוף להוראות החוק לקרן לאזרחי ישראל ובשינויים המחויבים

אופיר כץ: טוב

אופיר כץ:  אז זה שתי הצבעות?     

ארבל אסטרחן: לא, זו הצבעה אחת

ארבל אסטרחן:  אני אגיד על מה מצביעים

ארבל אסטרחן:  מצביעים על מה שמופיע אצלכם בסעיף 1, פסקה (2), שמתקן את פסקה (9) בסעיף 100 לתקנון, במקום "העבודה, הרווחה והבריאות" יבוא "העבודה והרווחה", והמילה "בריאות" – תימחק

ארבל אסטרחן:  זה שינוי השם והסמכויות בוועדת העבודה

ארבל אסטרחן:  ואז מתווסף בסעיף 100 פסקה חדשה, שהיא תהיה ועדת הבריאות עם הנוסח שהקראתי

ארבל אסטרחן:  ומה שמופיע אצלכם כסעיף 2, שהוא הוספת סעיף 105א לתקנון בעניין הוועדה לפיקוח על הקרן לאזרחי ישראל

ארבל אסטרחן:  אלה דברים שהבנתי שהם בהסכמה, ואפשר - - -     

נעה בן שבת: וההחלטה שזה יהיה הוראת קבע?     

ארבל אסטרחן: נכון

ארבל אסטרחן:  הקמה של ועדת הבריאות מוצע כרגע שהיא לא תהיה כהוראת שעה, כפי שהיה בכנסת הקודמת, אלא היא הוראת קבע, שתיכנס לתקנון באופן קבוע

אופיר כץ: טוב

אופיר כץ:  אם כך, מי בעד? מי נגד? מי נמנע?     

נועה בירן-דדון: חמישה בעד

נועה בירן-דדון: אושר

אופיר כץ: אם כך, ההצעה עברה פה אחד

ארבל אסטרחן: אז השאלה אם להניח את זה בנפרד

שגית אפיק: לא, תניחי ביחד

שגית אפיק:  תצביעי מחר על היתר ותניחי ביחד

אופיר כץ: טוב, אם כך, תם סדר-היום

אופיר כץ:  אני נועל את הישיבה

אופיר כץ:  תודה רבה